VN-PaliDev-MV9

९. चम्पेय्यक्खन्धको

२३४. कस्सपगोत्तभिक्खुवत्थु

३८०. तेन समयेन बुद्धो भगवा चम्पायं विहरति गग्गराय पोक्खरणिया तीरे। तेन खो पन समयेन कासीसु जनपदे वासभगामो नाम होति। तत्थ कस्सपगोत्तो नाम भिक्खु आवासिको होति तन्तिबद्धो उस्सुक्‍कं आपन्‍नो – किन्ति अनागता च पेसला भिक्खू आगच्छेय्युं, आगता च पेसला भिक्खू फासु विहरेय्युं, अयञ्‍च आवासो वुद्धिं विरुळ्हिं वेपुल्‍लं आपज्‍जेय्याति। तेन खो पन समयेन सम्बहुला भिक्खू कासीसु चारिकं चरमाना येन वासभगामो तदवसरुं। अद्दसा खो कस्सपगोत्तो भिक्खु ते भिक्खू दूरतोव आगच्छन्ते, दिस्वान आसनं पञ्‍ञपेसि, पादोदकं पादपीठं पादकथलिकं उपनिक्खिपि, पच्‍चुग्गन्त्वा पत्तचीवरं पटिग्गहेसि, पानीयेन आपुच्छि, नहाने उस्सुक्‍कं अकासि, उस्सुक्‍कम्पि अकासि यागुया खादनीये भत्तस्मिं। अथ खो तेसं आगन्तुकानं भिक्खूनं एतदहोसि – ‘‘भद्दको खो अयं, आवुसो, आवासिको भिक्खु नहाने उस्सुक्‍कं करोति, उस्सुक्‍कम्पि करोति यागुया खादनीये भत्तस्मिं। हन्द, मयं, आवुसो, इधेव वासभगामे निवासं कप्पेमा’’ति। अथ खो ते आगन्तुका भिक्खू तत्थेव वासभगामे निवासं कप्पेसुं।

अथ खो कस्सपगोत्तस्स भिक्खुनो एतदहोसि – ‘‘यो खो इमेसं आगन्तुकानं भिक्खूनं आगन्तुककिलमथो सो पटिप्पस्सद्धो। येपिमे गोचरे अप्पकतञ्‍ञुनो तेदानिमे गोचरे पकतञ्‍ञुनो। दुक्‍करं खो पन परकुलेसु यावजीवं उस्सुक्‍कं कातुं, विञ्‍ञत्ति च मनुस्सानं अमनापा। यंनूनाहं न उस्सुक्‍कं करेय्यं यागुया खादनीये भत्तस्मि’’न्ति। सो न उस्सुक्‍कं अकासि यागुया खादनीये भत्तस्मिं। अथ खो तेसं आगन्तुकानं भिक्खूनं एतदहोसि – ‘‘पुब्बे ख्वायं, आवुसो, आवासिको भिक्खु नहाने उस्सुक्‍कं अकासि, उस्सुक्‍कम्पि अकासि यागुया खादनीये भत्तस्मिं। सोदानायं न उस्सुक्‍कं करोति यागुया खादनीये भत्तस्मिं। दुट्ठोदानायं, आवुसो, आवासिको भिक्खु। हन्द, मयं, आवुसो, आवासिकं [इमं आवासिकं (स्या॰)] भिक्खुं उक्खिपामा’’ति। अथ खो ते आगन्तुका भिक्खू सन्‍निपतित्वा कस्सपगोत्तं भिक्खुं एतदवोचुं – ‘‘पुब्बे खो त्वं, आवुसो, नहाने उस्सुक्‍कं करोसि, उस्सुक्‍कम्पि करोसि यागुया खादनीये भत्तस्मिं। सोदानि त्वं न उस्सुक्‍कं करोसि यागुया खादनीये भत्तस्मिं। आपत्तिं त्वं, आवुसो, आपन्‍नो। पस्ससेतं आपत्ति’’न्ति? ‘‘नत्थि मे, आवुसो, आपत्ति, यमहं पस्सेय्य’’न्ति। अथ खो ते आगन्तुका भिक्खू कस्सपगोत्तं भिक्खुं आपत्तिया अदस्सने उक्खिपिंसु।

अथ खो कस्सपगोत्तस्स भिक्खुनो एतदहोसि – ‘‘अहं खो एतं न जानामि ‘आपत्ति वा एसा अनापत्ति वा, आपन्‍नो चम्हि [वम्हि (?)] अनापन्‍नो वा, उक्खित्तो चम्हि अनुक्खित्तो वा, धम्मिकेन वा अधम्मिकेन वा, कुप्पेन वा अकुप्पेन वा, ठानारहेन वा अट्ठानारहेन वा’। यंनूनाहं चम्पं गन्त्वा भगवन्तं एतमत्थं पुच्छेय्य’’न्ति। अथ खो कस्सपगोत्तो भिक्खु सेनासनं संसामेत्वा पत्तचीवरमादाय येन चम्पा तेन पक्‍कामि। अनुपुब्बेन येन चम्पा येन भगवा तेनुपसङ्कमि, उपसङ्कमित्वा भगवन्तं अभिवादेत्वा एकमन्तं निसीदि। आचिण्णं खो पनेतं बुद्धानं भगवन्तानं आगन्तुकेहि भिक्खूहि सद्धिं पटिसम्मोदितुं। अथ खो भगवा कस्सपगोत्तं भिक्खुं एतदवोच – ‘‘कच्‍चि, भिक्खु, खमनीयं, कच्‍चि यापनीयं, कच्‍चि अप्पकिलमथेन अद्धानं आगतो, कुतो च त्वं, भिक्खु, आगच्छसी’’ति? ‘‘खमनीयं, भगवा; यापनीयं, भगवा; अप्पकिलमथेन चाहं, भन्ते, अद्धानं आगतो। अत्थि, भन्ते, कासीसु जनपदे वासभगामो नाम। तत्थाहं, भगवा, आवासिको तन्तिबद्धो उस्सुक्‍कं आपन्‍नो – ‘किन्ति अनागता च पेसला भिक्खू आगच्छेय्युं, आगता च पेसला भिक्खू फासु विहरेय्युं, अयञ्‍च आवासो वुद्धिं विरुळ्हिं वेपुल्‍लं आपज्‍जेय्या’ति। अथ खो, भन्ते, सम्बहुला भिक्खू कासीसु चारिकं चरमाना येन वासभगामो तदवसरुं। अद्दसं खो अहं, भन्ते, ते भिक्खू दूरतोव आगच्छन्ते, दिस्वान आसनं पञ्‍ञपेसिं, पादोदकं पादपीठं पादकथलिकं उपनिक्खिपिं, पच्‍चुग्गन्त्वा पत्तचीवरं पटिग्गहेसिं, पानीयेन अपुच्छिं, नहाने उस्सुक्‍कं अकासिं, उस्सुक्‍कम्पि अकासिं यागुया खादनीये भत्तस्मिं । अथ खो तेसं, भन्ते, आगन्तुकानं भिक्खूनं एतदहोसि – ‘भद्दको खो अयं आवुसो आवासिको भिक्खु नहाने उस्सुक्‍कं करोति, उस्सुक्‍कम्पि करोति यागुया खादनीये भत्तस्मिं। हन्द, मयं, आवुसो, इधेव वासभगामे निवासं कप्पेमा’ति। अथ खो ते, भन्ते, आगन्तुका भिक्खू तत्थेव वासभगामे निवासं कप्पेसुं। तस्स मय्हं, भन्ते, एतदहोसि – ‘यो खो इमेसं आगन्तुकानं भिक्खूनं आगन्तुककिलमथो सो पटिप्पस्सद्धो। येपिमे गोचरे अप्पकतञ्‍ञुनो तेदानिमे गोचरे पकतञ्‍ञुनो। दुक्‍करं खो पन परकुलेसु यावजीवं उस्सुक्‍कं कातुं, विञ्‍ञत्ति च मनुस्सानं अमनापा। यंनूनाहं न उस्सुक्‍कं करेय्यं यागुया खादनीये भत्तस्मि’न्ति। सो खो अहं, भन्ते, न उस्सुक्‍कं अकासिं यागुया खादनीये भत्तस्मिं। अथ खो तेसं, भन्ते, आगन्तुकानं भिक्खूनं एतदहोसि – ‘पुब्बे ख्वायं, आवुसो, आवासिको भिक्खु नहाने उस्सुक्‍कं करोति, उस्सुक्‍कम्पि करोति यागुया खादनीये भत्तस्मिं। सोदानायं न उस्सुक्‍कं करोति यागुया खादनीये भत्तस्मिं। दुट्ठोदानायं, आवुसो, आवासिको भिक्खु। हन्द, मयं, आवुसो, आवासिकं भिक्खुं उक्खिपामा’ति। अथ खो ते, भन्ते, आगन्तुका भिक्खू सन्‍निपतित्वा मं एतदवोचुं – ‘पुब्बे खो त्वं, आवुसो, नहाने उस्सुक्‍कं करोसि, उस्सुक्‍कम्पि करोसि यागुया खादनीये भत्तस्मिं। सोदानि त्वं न उस्सुक्‍कं करोसि यागुया खादनीये भत्तस्मिं। आपत्तिं त्वं, आवुसो, आपन्‍नो। पस्ससेतं आपत्ति’न्ति ? ‘नत्थि मे, आवुसो, आपत्ति यमहं पस्सेय्य’न्ति। अथ खो ते, भन्ते, आगन्तुका भिक्खू मं आपत्तिया अदस्सने उक्खिपिंसु। तस्स मय्हं, भन्ते, एतदहोसि – ‘अहं खो एतं न जानामि ‘आपत्ति वा एसा अनापत्ति वा, आपन्‍नो चम्हि अनापन्‍नो वा, उक्खित्तो चम्हि अनुक्खित्तो वा, धम्मिकेन वा अधम्मिकेन वा, कुप्पेन वा अकुप्पेन वा, ठानारहेन वा अट्ठानारहेन वा’। यंनूनाहं चम्पं गन्त्वा भगवन्तं एतमत्थं पुच्छेय्य’न्ति। ततो अहं, भगवा, आगच्छामी’’ति। ‘‘अनापत्ति एसा, भिक्खु, नेसा आपत्ति। अनापन्‍नोसि, नसि आपन्‍नो। अनुक्खित्तोसि, नसि उक्खित्तो। अधम्मिकेनासि कम्मेन उक्खित्तो कुप्पेन अट्ठानारहेन। गच्छ त्वं, भिक्खु, तत्थेव वासभगामे निवासं कप्पेही’’ति। ‘‘एवं, भन्ते’’ति खो कस्सपगोत्तो भिक्खु भगवतो पटिस्सुणित्वा उट्ठायासना भगवन्तं अभिवादेत्वा पदक्खिणं कत्वा येन वासभगामो तेन पक्‍कामि।

३८१. अथ खो तेसं आगन्तुकानं भिक्खूनं अहुदेव कुक्‍कुच्‍चं, अहु विप्पटिसारो – ‘‘अलाभा वत नो, न वत नो लाभा, दुल्‍लद्धं वत नो, न वत नो सुलद्धं, ये मयं सुद्धं भिक्खुं अनापत्तिकं अवत्थुस्मिं अकारणे उक्खिपिम्हा। हन्द, मयं, आवुसो, चम्पं गन्त्वा भगवतो सन्तिके अच्‍चयं अच्‍चयतो देसेमा’’ति। अथ खो ते आगन्तुका भिक्खू सेनासनं संसामेत्वा पत्तचीवरमादाय येन चम्पा तेन पक्‍कमिंसु। अनुपुब्बेन येन चम्पा येन भगवा तेनुपसङ्कमिंसु, उपसङ्कमित्वा भगवन्तं अभिवादेत्वा एकमन्तं निसीदिंसु। आचिण्णं खो पनेतं बुद्धानं भगवन्तानं आगन्तुकेहि भिक्खूहि सद्धिं पटिसम्मोदितुं। अथ खो भगवा ते भिक्खू एतदवोच – ‘‘कच्‍चि, भिक्खवे, खमनीयं, कच्‍चि यापनीयं, कच्‍चित्थ अप्पकिलमथेन अद्धानं आगता, कुतो च तुम्हे, भिक्खवे, आगच्छथा’’ति ? ‘‘खमनीयं, भगवा; यापनीयं, भगवा; अप्पकिलमथेन च मयं, भन्ते, अद्धानं आगता। अत्थि, भन्ते, कासीसु जनपदे वासभगामो नाम। ततो मयं, भगवा, आगच्छामा’’ति। ‘‘तुम्हे, भिक्खवे, आवासिकं भिक्खुं उक्खिपित्था’’ति? ‘‘एवं, भन्ते’’ति। ‘‘किस्मिं, भिक्खवे, वत्थुस्मिं कारणे’’ति? ‘‘अवत्थुस्मिं, भगवा, अकारणे’’ति। विगरहि बुद्धो भगवा – ‘‘अननुच्छविकं, मोघपुरिसा, अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम तुम्हे, मोघपुरिसा, सुद्धं भिक्खुं अनापत्तिकं अवत्थुस्मिं अकारणे उक्खिपिस्सथ। नेतं, मोघपुरिसा, अप्पसन्‍नानं वा पसादाय…पे॰…’’ विगरहित्वा धम्मिं कथं कत्वा भिक्खू आमन्तेसि – ‘‘न, भिक्खवे, सुद्धो भिक्खु अनापत्तिको अवत्थुस्मिं अकारणे उक्खिपितब्बो। यो उक्खिपेय्य, आपत्ति दुक्‍कटस्सा’’ति।

अथ खो ते भिक्खू उट्ठायासना एकंसं उत्तरासङ्गं करित्वा भगवतो पादेसु सिरसा निपतित्वा भगवन्तं एतदवोचुं – ‘‘अच्‍चयो नो, भन्ते, अच्‍चगमा यथाबाले यथामूळ्हे यथाअकुसले, ये मयं सुद्धं भिक्खुं अनापत्तिकं अवत्थुस्मिं अकारणे उक्खिपिम्हा। तेसं नो, भन्ते, भगवा अच्‍चयं अच्‍चयतो पटिग्गण्हातु आयतिं संवराया’’ति। ‘‘तग्घ, तुम्हे, भिक्खवे, अच्‍चयो अच्‍चगमा यथाबाले यथामूळ्हे यथाअकुसले, ये तुम्हे सुद्धं भिक्खुं अनापत्तिकं अवत्थुस्मिं अकारणे उक्खिपित्थ। यतो च खो तुम्हे, भिक्खवे, अच्‍चयं अच्‍चयतो दिस्वा यथाधम्मं पटिकरोथ, तं वो मयं पटिग्गण्हाम। वुद्धिहेसा, भिक्खवे, अरियस्स विनये यो अच्‍चयं अच्‍चयतो दिस्वा यथाधम्मं पटिकरोति, आयतिं [आयतिं च (सी॰)] संवरं आपज्‍जती’’ति।

कस्सपगोत्तभिक्खुवत्थु निट्ठितं।

२३५. अधम्मेन वग्गादिकम्मकथा

३८२. तेन खो पन समयेन चम्पायं भिक्खू एवरूपानि कम्मानि करोन्ति – अधम्मेन वग्गकम्मं करोन्ति, अधम्मेन समग्गकम्मं करोन्ति; धम्मेन वग्गकम्मं करोन्ति, धम्मपतिरूपकेन वग्गकम्मं करोन्ति; धम्मपतिरूपकेन समग्गकम्मं करोन्ति; एकोपि एकं उक्खिपति, एकोपि द्वे उक्खिपति, एकोपि सम्बहुले उक्खिपति, एकोपि सङ्घं उक्खिपति; द्वेपि एकं उक्खिपन्ति, द्वेपि द्वे उक्खिपन्ति, द्वेपि सम्बहुले उक्खिपन्ति, द्वेपि सङ्घं उक्खिपन्ति ; सम्बहुलापि एकं उक्खिपन्ति; सम्बहुलापि द्वे उक्खिपन्ति, सम्बहुलापि सम्बहुले उक्खिपन्ति, सम्बहुलापि सङ्घं उक्खिपन्ति; सङ्घोपि सङ्घं उक्खिपति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम चम्पायं भिक्खू एवरूपानि कम्मानि करिस्सन्ति – अधम्मेन वग्गकम्मं करिस्सन्ति, अधम्मेन समग्गकम्मं करिस्सन्ति, धम्मेन वग्गकम्मं करिस्सन्ति, धम्मपतिरूपकेन वग्गकम्मं करिस्सन्ति, धम्मपतिरूपकेन समग्गकम्मं करिस्सन्ति, एकोपि एकं उक्खिपिस्सति, एकोपि द्वे उक्खिपिस्सति, एकोपि सम्बहुले उक्खिपिस्सति, एकोपि सङ्घं उक्खिपिस्सति, द्वेपि एकं उक्खिपिस्सन्ति, द्वेपि द्वे उक्खिपिस्सन्ति, द्वेपि सम्बहुले उक्खिपिस्सन्ति, द्वेपि सङ्घं उक्खिपिस्सन्ति, सम्बहुलापि एकं उक्खिपिस्सन्ति, सम्बहुलापि द्वे उक्खिपिस्सन्ति, सम्बहुलापि सम्बहुले उक्खिपिस्सन्ति, सम्बहुलापि सङ्घं उक्खिपिस्सन्ति, सङ्घोपि सङ्घं उक्खिपिस्सती’’ति। अथ खो ते भिक्खू भगवतो एतमत्थं आरोचेसुं…पे॰… ‘‘सच्‍चं किर, भिक्खवे, चम्पायं भिक्खू एवरूपानि कम्मानि करोन्ति – अधम्मेन वग्गकम्मं करोन्ति…पे॰… सङ्घोपि सङ्घं उक्खिपती’’ति? ‘‘सच्‍चं, भगवा’’ति। विगरहि बुद्धो भगवा – ‘‘अननुच्छविकं, भिक्खवे, तेसं मोघपुरिसानं अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम ते, भिक्खवे, मोघपुरिसा एवरूपानि कम्मानि करिस्सन्ति – अधम्मेन वग्गकम्मं करिस्सन्ति…पे॰… सङ्घोपि सङ्घं उक्खिपिस्सति। नेतं, भिक्खवे, अप्पसन्‍नानं वा पसादाय…पे॰… विगरहित्वा…पे॰… धम्मिं कथं कत्वा भिक्खू आमन्तेसि –

३८३. ‘‘अधम्मेन चे, भिक्खवे, वग्गकम्मं अकम्मं न च करणीयं, अधम्मेन [अधम्मेन चे भिक्खवे (स्या॰)] समग्गकम्मं अकम्मं न च करणीयं, धम्मेन वग्गकम्मं अकम्मं न च करणीयं; धम्मपतिरूपकेन वग्गकम्मं अकम्मं न च करणीयं, धम्मपतिरूपकेन समग्गकम्मं अकम्मं न च करणीयं; एकोपि एकं उक्खिपति अकम्मं न च करणीयं, एकोपि द्वे उक्खिपति अकम्मं न च करणीयं, एकोपि सम्बहुले उक्खिपति अकम्मं न च करणीयं, एकोपि सङ्घं उक्खिपति अकम्मं न च करणीयं; द्वेपि एकं उक्खिपन्ति अकम्मं न च करणीयं, द्वेपि द्वे उक्खिपन्ति अकम्मं न च करणीयं, द्वेपि सम्बहुले उक्खिपन्ति अकम्मं न च करणीयं, द्वेपि सङ्घं उक्खिपन्ति अकम्मं न च करणीयं; सम्बहुलापि एकं उक्खिपन्ति अकम्मं न च करणीयं, सम्बहुलापि द्वे उक्खिपन्ति अकम्मं न च करणीयं, सम्बहुलापि सम्बहुले उक्खिपन्ति अकम्मं न च करणीयं, सम्बहुलापि सङ्घं उक्खिपन्ति अकम्मं न च करणीयं; सङ्घोपि सङ्घं उक्खिपति अकम्मं न च करणीयं।

३८४. ‘‘चत्तारिमानि, भिक्खवे, कम्मानि – अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मेन समग्गकम्मं। तत्र, भिक्खवे, यदिदं अधम्मेन वग्गकम्मं, इदं, भिक्खवे, कम्मं अधम्मत्ता वग्गत्ता कुप्पं अट्ठानारहं; न, भिक्खवे, एवरूपं कम्मं कातब्बं, न च मया एवरूपं कम्मं अनुञ्‍ञातं। तत्र, भिक्खवे, यदिदं अधम्मेन समग्गकम्मं, इदं, भिक्खवे, कम्मं अधम्मत्ता कुप्पं अट्ठानारहं; न, भिक्खवे, एवरूपं कम्मं कातब्बं, न च मया एवरूपं कम्मं अनुञ्‍ञातं। तत्र, भिक्खवे, यदिदं धम्मेन वग्गकम्मं, इदं, भिक्खवे, कम्मं वग्गत्ता कुप्पं अट्ठानारहं; न, भिक्खवे, एवरूपं कम्मं कातब्बं, न च मया एवरूपं कम्मं अनुञ्‍ञातं। तत्र, भिक्खवे, यदिदं धम्मेन समग्गकम्मं, इदं, भिक्खवे, कम्मं धम्मत्ता समग्गत्ता अकुप्पं ठानारहं; एवरूपं, भिक्खवे, कम्मं कातब्बं, एवरूपञ्‍च मया कम्मं अनुञ्‍ञातं। तस्मातिह, भिक्खवे, एवरूपं कम्मं करिस्साम यदिदं धम्मेन समग्गन्ति – एवञ्हि वो, भिक्खवे, सिक्खितब्ब’’न्ति।

अधम्मेन वग्गादिकम्मकथा निट्ठिता।

२३६. ञत्तिविपन्‍नकम्मादिकथा

३८५. तेन खो पन समयेन छब्बग्गिया भिक्खू एवरूपानि कम्मानि करोन्ति – अधम्मेन वग्गकम्मं करोन्ति, अधम्मेन समग्गकम्मं करोन्ति; धम्मेन वग्गकम्मं करोन्ति, धम्मपतिरूपकेन वग्गकम्मं करोन्ति, धम्मपतिरूपकेन समग्गकम्मं करोन्ति; ञत्तिविपन्‍नम्पि कम्मं करोन्ति अनुस्सावनसम्पन्‍नं, अनुस्सावनविपन्‍नम्पि कम्मं करोन्ति ञत्तिसम्पन्‍नं, ञत्तिविपन्‍नम्पि अनुस्सावनविपन्‍नम्पि कम्मं करोन्ति; अञ्‍ञत्रापि धम्मा कम्मं करोन्ति, अञ्‍ञत्रापि विनया कम्मं करोन्ति, अञ्‍ञत्रापि सत्थुसासना कम्मं करोन्ति; पटिकुट्ठकतम्पि कम्मं करोन्ति अधम्मिकं कुप्पं अट्ठानारहं। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम छब्बग्गिया भिक्खू एवरूपानि कम्मानि करिस्सन्ति – अधम्मेन वग्गकम्मं करिस्सन्ति, अधम्मेन समग्गकम्मं करिस्सन्ति; धम्मेन वग्गकम्मं करिस्सन्ति, धम्मपतिरूपकेन वग्गकम्मं करिस्सन्ति, धम्मपतिरूपकेन समग्गकम्मं करिस्सन्ति; ञत्तिविपन्‍नम्पि कम्मं करिस्सन्ति अनुस्सावनसम्पन्‍नं, अनुस्सावनविपन्‍नम्पि कम्मं करिस्सन्ति ञत्तिसम्पन्‍नं, ञत्तिविपन्‍नम्पि अनुस्सावनविपन्‍नम्पि कम्मं करिस्सन्ति; अञ्‍ञत्रापि धम्मा कम्मं करिस्सन्ति, अञ्‍ञत्रापि विनया कम्मं करिस्सन्ति, अञ्‍ञत्रापि सत्थुसासना कम्मं करिस्सन्ति; पटिकुट्ठकतम्पि कम्मं करिस्सन्ति अधम्मिकं कुप्पं अट्ठानारह’’न्ति। अथ खो ते भिक्खू भगवतो एतमत्थं आरोचेसुं…पे॰… ‘‘सच्‍चं किर, भिक्खवे, छब्बग्गिया भिक्खू एवरूपानि कम्मानि करोन्ति – अधम्मेन वग्गकम्मं करोन्ति…पे॰… पटिकुट्ठकतम्पि कम्मं करोन्ति अधम्मिकं कुप्पं अट्ठानारह’’न्ति? ‘‘सच्‍चं, भगवा’’ति। विगरहि बुद्धो भगवा…पे॰… विगरहित्वा धम्मिं कथं कत्वा भिक्खू आमन्तेसि –

३८६. ‘‘अधम्मेन चे, भिक्खवे, वग्गकम्मं अकम्मं न च करणीयं ; अधम्मेन समग्गकम्मं अकम्मं न च करणीयं; धम्मेन वग्गकम्मं अकम्मं न च करणीयं; धम्मपतिरूपकेन वग्गकम्मं अकम्मं न च करणीयं; धम्मपतिरूपकेन समग्गकम्मं अकम्मं न च करणीयं। ञत्तिविपन्‍नञ्‍चे, भिक्खवे, कम्मं अनुस्सावनसम्पन्‍नं अकम्मं न च करणीयं; अनुस्सावनविपन्‍नञ्‍चे, भिक्खवे, कम्मं ञत्तिसम्पन्‍नं अकम्मं न च करणीयं; ञत्तिविपन्‍नञ्‍चे, भिक्खवे, कम्मं अनुस्सावनविपन्‍नं अकम्मं न च करणीयं; अञ्‍ञत्रापि धम्मा कम्मं अकम्मं न च करणीयं; अञ्‍ञत्रापि विनया कम्मं अकम्मं न च करणीयं; अञ्‍ञत्रापि सत्थुसासना कम्मं अकम्मं न च करणीयं; पटिकुट्ठकतञ्‍चे, भिक्खवे, कम्मं अधम्मिकं कुप्पं अट्ठानारहं अकम्मं न च करणीयं।

३८७. छयिमानि, भिक्खवे, कम्मानि – अधम्मकम्मं, वग्गकम्मं, समग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, धम्मेन समग्गकम्मं।

कतमञ्‍च, भिक्खवे, अधम्मकम्मं? ञत्तिदुतिये चे, भिक्खवे, कम्मे एकाय ञत्तिया कम्मं करोति, न च कम्मवाचं अनुस्सावेति – अधम्मकम्मं। ञत्तिदुतिये चे, भिक्खवे, कम्मे द्वीहि ञत्तीहि कम्मं करोति, न च कम्मवाचं अनुस्सावेति – अधम्मकम्मं। ञत्तिदुतिये चे, भिक्खवे, कम्मे एकाय कम्मवाचाय कम्मं करोति, न च ञत्तिं ठपेति – अधम्मकम्मं। ञत्तिदुतिये चे, भिक्खवे, कम्मे द्वीहि कम्मवाचाहि कम्मं करोति, न च ञत्तिं ठपेति – अधम्मकम्मं। ञत्तिचतुत्थे चे, भिक्खवे, कम्मे एकाय ञत्तिया कम्मं करोति, न च कम्मवाचं अनुस्सावेति – अधम्मकम्मं । ञत्तिचतुत्थे चे, भिक्खवे, कम्मे द्वीहि ञत्तीहि कम्मं करोति, न च कम्मवाचं अनुस्सावेति – अधम्मकम्मं। ञत्तिचतुत्थे चे, भिक्खवे, कम्मे तीहि ञत्तीहि कम्मं करोति, न च कम्मवाचं अनुस्सावेति – अधम्मकम्मं। ञत्तिचतुत्थे चे, भिक्खवे, कम्मे चतूहि ञत्तीहि कम्मं करोति, न च कम्मवाचं अनुस्सावेति – अधम्मकम्मं। ञत्तिचतुत्थे चे, भिक्खवे, कम्मे एकाय कम्मवाचाय कम्मं करोति, न च ञत्तिं ठपेति – अधम्मकम्मं। ञत्तिचतुत्थे चे, भिक्खवे, कम्मे द्वीहि कम्मवाचाहि कम्मं करोति, न च ञत्तिं ठपेति – अधम्मकम्मं। ञत्तिचतुत्थे चे, भिक्खवे, कम्मे तीहि कम्मवाचाहि कम्मं करोति, न च ञत्तिं ठपेति – अधम्मकम्मं। ञत्तिचतुत्थे चे, भिक्खवे, कम्मे चतूहि कम्मवाचाहि कम्मं करोति, न च ञत्तिं ठपेति – अधम्मकम्मं। इदं वुच्‍चति, भिक्खवे, अधम्मकम्मं।

कतमञ्‍च, भिक्खवे, वग्गकम्मं? ञत्तिदुतिये चे, भिक्खवे, कम्मे यावतिका भिक्खू कम्मप्पत्ता ते अनागता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – वग्गकम्मं। ञत्तिदुतिये चे, भिक्खवे, कम्मे यावतिका भिक्खू कम्मप्पत्ता ते आगता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – वग्गकम्मं। ञत्तिदुतिये चे, भिक्खवे, कम्मे यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति, सम्मुखीभूता पटिक्‍कोसन्ति – वग्गकम्मं। ञत्तिचतुत्थे चे, भिक्खवे, कम्मे यावतिका भिक्खू कम्मप्पत्ता ते अनागता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – वग्गकम्मं। ञत्तिचतुत्थे चे, भिक्खवे, कम्मे यावतिका भिक्खू कम्मप्पत्ता ते आगता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – वग्गकम्मं। ञत्तिचतुत्थे चे, भिक्खवे, कम्मे यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति, सम्मुखीभूता पटिक्‍कोसन्ति – वग्गकम्मं। इदं वुच्‍चति, भिक्खवे, वग्गकम्मं।

कतमञ्‍च, भिक्खवे, समग्गकम्मं? ञत्तिदुतिये चे, भिक्खवे, कम्मे यावतिका भिक्खू कम्मप्पत्ता, ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति – समग्गकम्मं। ञत्तिचतुत्थे चे, भिक्खवे, कम्मे यावतिका भिक्खू कम्मप्पत्ता, ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति – समग्गकम्मं। इदं वुच्‍चति, भिक्खवे, समग्गकम्मं।

कतमञ्‍च, भिक्खवे, धम्मपतिरूपकेन वग्गकम्मं? ञत्तिदुतिये चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते अनागता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – धम्मपतिरूपकेन वग्गकम्मं। ञत्तिदुतिये चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते आगता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – धम्मपतिरूपकेन वग्गकम्मं। ञत्तिदुतिये चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति, सम्मुखीभूता पटिक्‍कोसन्ति – धम्मपतिरूपकेन वग्गकम्मं। ञत्तिचतुत्थे चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते अनागता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – धम्मपतिरूपकेन वग्गकम्मं। ञत्तिचतुत्थे चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते आगता होन्ति, छन्दारहानं छन्दो अनाहटो होति, सम्मुखीभूता पटिक्‍कोसन्ति – धम्मपतिरूपकेन वग्गकम्मं। ञत्तिचतुत्थे चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति , सम्मुखीभूता पटिक्‍कोसन्ति – धम्मपतिरूपकेन वग्गकम्मं। इदं वुच्‍चति, भिक्खवे, धम्मपतिरूपकेन वग्गकम्मं।

कतमञ्‍च, भिक्खवे, धम्मपतिरूपकेन समग्गकम्मं? ञत्तिदुतिये चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता, ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति – धम्मपतिरूपकेन समग्गकम्मं। ञत्तिचतुत्थे चे, भिक्खवे, कम्मे पठमं कम्मवाचं अनुस्सावेति, पच्छा ञत्तिं ठपेति, यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति – धम्मपतिरूपकेन समग्गकम्मं। इदं वुच्‍चति, भिक्खवे, धम्मपतिरूपकेन समग्गकम्मं।

कतमञ्‍च, भिक्खवे, धम्मेन समग्गकम्मं? ञत्तिदुतिये चे, भिक्खवे, कम्मे पठमं ञत्तिं ठपेति, पच्छा एकाय कम्मवाचाय कम्मं करोति, यावतिका भिक्खू कम्मप्पत्ता ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति – धम्मेन समग्गकम्मं। ञत्तिचतुत्थे चे, भिक्खवे, कम्मे पठमं ञत्तिं ठपेति, पच्छा तीहि कम्मवाचाहि कम्मं करोति, यावतिका भिक्खू कम्मप्पत्ता, ते आगता होन्ति, छन्दारहानं छन्दो आहटो होति, सम्मुखीभूता न पटिक्‍कोसन्ति, धम्मेन समग्गकम्मं। इदं वुच्‍चति, भिक्खवे, धम्मेन समग्गकम्मं।

ञत्तिविपन्‍नकम्मादिकथा निट्ठिता।

२३७. चतुवग्गकरणादिकथा

३८८. पञ्‍च सङ्घा – चतुवग्गो भिक्खुसङ्घो पञ्‍चवग्गो भिक्खुसङ्घो, दसवग्गो भिक्खुसङ्घो, वीसतिवग्गो भिक्खुसङ्घो, अतिरेकवीसतिवग्गो भिक्खुसङ्घो। तत्र, भिक्खवे, य्वायं चतुवग्गो भिक्खुसङ्घो, ठपेत्वा तीणि कम्मानि – उपसम्पदं पवारणं अब्भानं, धम्मेन समग्गो सब्बकम्मेसु कम्मप्पत्तो। तत्र, भिक्खवे, य्वायं पञ्‍चवग्गो भिक्खुसङ्घो, ठपेत्वा द्वे कम्मानि – मज्झिमेसु जनपदेसु उपसम्पदं अब्भानं, धम्मेन समग्गो सब्बकम्मेसु कम्मप्पत्तो। तत्र, भिक्खवे, य्वायं दसवग्गो भिक्खुसङ्घो, ठपेत्वा एकं कम्मं – अब्भानं, धम्मेन समग्गो सब्बकम्मेसु कम्मप्पत्तो। तत्र, भिक्खवे, य्वायं वीसतिवग्गो भिक्खुसङ्घो धम्मेन समग्गो सब्बकम्मेसु कम्मप्पत्तो। तत्र, भिक्खवे, य्वायं अतिरेकवीसतिवग्गो भिक्खुसङ्घो धम्मेन समग्गो सब्बकम्मेसु कम्मप्पत्तो।

३८९. चतुवग्गकरणञ्‍चे, भिक्खवे, कम्मं भिक्खुनिचतुत्थो कम्मं करेय्य – अकम्मं न च करणीयं। चतुवग्गकरणञ्‍चे, भिक्खवे, कम्मं सिक्खमानचतुत्थो कम्मं करेय्य… अकम्मं न च करणीयं…पे॰…। सामणेरचतुत्थो कम्मं करेय्य… अकम्मं न च करणीयं। सामणेरिचतुत्थो कम्मं करेय्य… अकम्मं न च करणीयं। सिक्खं पच्‍चक्खातकचतुत्थो कम्मं करेय्य… अकम्मं न च करणीयं। अन्तिमवत्थुं अज्झापन्‍नकचतुत्थो कम्मं करेय्य… अकम्मं न च करणीयं। आपत्तिया अदस्सने उक्खित्तकचतुत्थो कम्मं करेय्य… अकम्मं न च करणीयं। आपत्तिया अप्पटिकम्मे उक्खित्तकचतुत्थो कम्मं करेय्य… अकम्मं न च करणीयं। पापिकाय दिट्ठिया अप्पटिनिस्सग्गे उक्खित्तकचतुत्थो कम्मं करेय्य… अकम्मं न च करणीयं। पण्डकचतुत्थो कम्मं करेय्य… अकम्मं न च करणीयं। थेय्यसंवासकचतुत्थो कम्मं करेय्य… अकम्मं न च करणीयं। तित्थियपक्‍कन्तकचतुत्थो कम्मं करेय्य… अकम्मं न च करणीयं। तिरच्छानगतचतुत्थो कम्मं करेय्य… अकम्मं न च करणीयं। मातुघातकचतुत्थो कम्मं करेय्य… अकम्मं न च करणीयं। पितुघातकचतुत्थो कम्मं करेय्य… अकम्मं न च करणीयं। अरहन्तघातकचतुत्थो कम्मं करेय्य… अकम्मं न च करणीयं। भिक्खुनिदूसकचतुत्थो कम्मं करेय्य… अकम्मं न च करणीयं। सङ्घभेदकचतुत्थो कम्मं करेय्य… अकम्मं न च करणीयं। लोहितुप्पादकचतुत्थो कम्मं करेय्य… अकम्मं न च करणीयं। उभतोब्यञ्‍जनकचतुत्थो कम्मं करेय्य… अकम्मं न च करणीयं। नानासंवासकचतुत्थो कम्मं करेय्य… अकम्मं न च करणीयं। नानासीमाय ठितचतुत्थो कम्मं करेय्य… अकम्मं न च करणीयं। इद्धिया वेहासे ठितचतुत्थो कम्मं करेय्य… अकम्मं न च करणीयं। यस्स सङ्घो कम्मं करोति, तंचतुत्थो कम्मं करेय्य … अकम्मं न च करणीयं।

चतुवरणं।

३९०. पञ्‍चवग्गकरणञ्‍चे, भिक्खवे, कम्मं भिक्खुनिपञ्‍चमो कम्मं करेय्य… अकम्मं न च करणीयं। पञ्‍चवग्गकरणञ्‍चे, भिक्खवे, कम्मं सिक्खमानपञ्‍चमो कम्मं करेय्य…पे॰…। सामणेरपञ्‍चमो कम्मं करेय्य… सामणेरिपञ्‍चमो कम्मं करेय्य … सिक्खं पच्‍चक्खातकपञ्‍चमो कम्मं करेय्य… अन्तिमवत्थुं अज्झापन्‍नकपञ्‍चमो कम्मं करेय्य… आपत्तिया अदस्सने उक्खित्तकपञ्‍चमो कम्मं करेय्य… आपत्तिया अप्पटिकम्मे उक्खित्तकपञ्‍चमो कम्मं करेय्य… पापिकाय दिट्ठिया अप्पटिनिस्सग्गे उक्खित्तकपञ्‍चमो कम्मं करेय्य… पण्डकपञ्‍चमो कम्मं करेय्य… थेय्यसंवासकपञ्‍चमो कम्मं करेय्य… तित्थियपक्‍कन्तकपञ्‍चमो कम्मं करेय्य… तिरच्छानगतपञ्‍चमो कम्मं करेय्य… मातुघातकपञ्‍चमो कम्मं करेय्य… पितुघातकपञ्‍चमो कम्मं करेय्य… अरहन्तघातकपञ्‍चमो कम्मं करेय्य… भिक्खुनिदूसकपञ्‍चमो कम्मं करेय्य… सङ्घभेदकपञ्‍चमो कम्मं करेय्य… लोहितुप्पादकपञ्‍चमो कम्मं करेय्य… उभतोब्यञ्‍जनकपञ्‍चमो कम्मं करेय्य… नानासंवासकपञ्‍चमो कम्मं करेय्य… नानासीमाय ठितपञ्‍चमो कम्मं करेय्य… इद्धिया वेहासे ठितपञ्‍चमो कम्मं करेय्य… यस्स सङ्घो कम्मं करोति, तंपञ्‍चमो कम्मं करेय्य – अकम्मं न च करणीयं।

पञ्‍चवग्गकरणं।

३९१. दसवग्गकरणञ्‍चे, भिक्खवे, कम्मं भिक्खुनिदसमो कम्मं करेय्य, अकम्मं न च करणीयं। दसवग्गकरणञ्‍चे, भिक्खवे, कम्मं सिक्खमानदसमो कम्मं करेय्य, अकम्मं न च करणीयं…पे॰… । दसवग्गकरणञ्‍चे, भिक्खवे, कम्मं यस्स सङ्घो कम्मं करोति, तंदसमो कम्मं करेय्य – अकम्मं न च करणीयं।

दसवग्गकरणं।

३९२. वीसतिवग्गकरणञ्‍चे, भिक्खवे, कम्मं भिक्खुनिवीसो कम्मं करेय्य – अकम्मं न च करणीयं। वीसतिवग्गकरणञ्‍चे, भिक्खवे, कम्मं सिक्खमानवीसो कम्मं करेय्य …पे॰… सामणेरवीसो कम्मं करेय्य… सामणेरिवीसो कम्मं करेय्य… सिक्खं पच्‍चक्खातकवीसो कम्मं करेय्य… अन्तिमवत्थुं अज्झापन्‍नकवीसो कम्मं करेय्य… आपत्तिया अदस्सने उक्खित्तकवीसो कम्मं करेय्य… आपत्तिया अप्पटिकम्मे उक्खित्तकवीसो कम्मं करेय्य… पापिकाय दिट्ठिया अप्पटिनिस्सग्गे उक्खित्तकवीसो कम्मं करेय्य… पण्डकवीसो कम्मं करेय्य… थेय्यसंवासकवीसो कम्मं करेय्य… तित्थियपक्‍कन्तकवीसो कम्मं करेय्य… तिरच्छानगतवीसो कम्मं करेय्य… मातुघातकवीसो कम्मं करेय्य… पितुघातकवीसो कम्मं करेय्य… अरहन्तघातकवीसो कम्मं करेय्य… भिक्खुनिदूसकवीसो कम्मं करेय्य… सङ्घभेदकवीसो कम्मं करेय्य… लोहितुप्पादकवीसो कम्मं करेय्य… उभतोब्यञ्‍जनकवीसो कम्मं करेय्य… नानासंवासकवीसो कम्मं करेय्य… नानासीमाय ठितवीसो कम्मं करेय्य… इद्धिया वेहासे ठितवीसो कम्मं करेय्य… यस्स सङ्घो कम्मं करोति, तंवीसो कम्मं करेय्य – अकम्मं न च करणीयं।

वीसतिवग्गकरणं।

चतुवग्गकरणादिकथा निट्ठिता।

२३८. पारिवासिकादिकथा

३९३. पारिवासिकचतुत्थो चे, भिक्खवे, परिवासं ददेय्य, मूलाय पटिकस्सेय्य, मानत्तं ददेय्य, तंवीसो अब्भेय्य – अकम्मं न च करणीयं। मूलाय पटिकस्सनारहचतुत्थो चे, भिक्खवे, परिवासं ददेय्य, मूलाय पटिकस्सेय्य, मानत्तं ददेय्य, तंवीसो अब्भेय्य – अकम्मं न च करणीयं। मानत्तारहचतुत्थो चे, भिक्खवे, परिवासं ददेय्य, मूलाय पटिकस्सेय्य, मानत्तं ददेय्य, तंवीसो अब्भेय्य – अकम्मं न च करणीयं। मानत्तचारिकचतुत्थो चे, भिक्खवे, परिवासं ददेय्य, मूलाय पटिकस्सेय्य, मानत्तं ददेय्य, तंवीसो अब्भेय्य – अकम्मं न च करणीयं। अब्भानारहचतुत्थो चे, भिक्खवे, परिवासं ददेय्य, मूलाय पटिकस्सेय्य, मानत्तं ददेय्य, तंवीसो अब्भेय्य – अकम्मं न च करणीयं।

३९४. एकच्‍चस्स, भिक्खवे, सङ्घमज्झे पटिक्‍कोसना रुहति, एकच्‍चस्स न रुहति। कस्स च, भिक्खवे, सङ्घमज्झे पटिक्‍कोसना न रुहति? भिक्खुनिया, भिक्खवे, सङ्घमज्झे पटिक्‍कोसना न रुहति। सिक्खमानाय, भिक्खवे…पे॰… सामणेरस्स, भिक्खवे… सामणेरिया, भिक्खवे… सिक्खापच्‍चक्खातकस्स भिक्खवे… अन्तिमवत्थुं अज्झापन्‍नकस्स, भिक्खवे … उम्मत्तकस्स, भिक्खवे… खित्तचित्तस्स, भिक्खवे… वेदनाट्टस्स, भिक्खवे… आपत्तिया अदस्सने उक्खित्तकस्स, भिक्खवे… आपत्तिया अप्पटिकम्मे उक्खित्तकस्स, भिक्खवे… पापिकाय दिट्ठिया अप्पटिनिस्सग्गे उक्खित्तकस्स, भिक्खवे… पण्डकस्स, भिक्खवे… थेय्यसंवासकस्स, भिक्खवे… तित्थियपक्‍कन्तकस्स, भिक्खवे … तिरच्छानगतस्स भिक्खवे… मातुघातकस्स, भिक्खवे… पितुघातकस्स, भिक्खवे… अरहन्तघातकस्स, भिक्खवे… भिक्खुनिदूसकस्स, भिक्खवे… सङ्घभेदकस्स, भिक्खवे… लोहितुप्पादकस्स, भिक्खवे… उभतोब्यञ्‍जनकस्स, भिक्खवे… नानासंवासकस्स, भिक्खवे… नानासीमाय ठितस्स, भिक्खवे… इद्धिया वेहासे ठितस्स, भिक्खवे, यस्स सङ्घो कम्मं करोति, तस्स च [तस्स (स्या॰)], भिक्खवे, सङ्घमज्झे पटिक्‍कोसना न रुहति। इमेसं खो, भिक्खवे, सङ्घमज्झे पटिक्‍कोसना न रुहति।

कस्स च, भिक्खवे, सङ्घमज्झे पटिक्‍कोसना रुहति? भिक्खुस्स, भिक्खवे, पकतत्तस्स

समानसंवासकस्स समानसीमाय ठितस्स अन्तमसो आनन्तरिकस्सापि [अनन्तरिकस्सापि (स्या॰)] भिक्खुनो विञ्‍ञापेन्तस्स सङ्घमज्झे पटिक्‍कोसना रुहति। इमस्स खो, भिक्खवे, सङ्घमज्झे पटिक्‍कोसना रुहति।

पारिवासिकादिकथा निट्ठिता।

२३९. द्वेनिस्सारणादिकथा

३९५. द्वेमा, भिक्खवे, निस्सारणा। अत्थि, भिक्खवे, पुग्गलो अप्पत्तो निस्सारणं। तञ्‍चे सङ्घो निस्सारेति, एकच्‍चो सुनिस्सारितो, एकच्‍चो दुन्‍निस्सारितो। कतमो च, भिक्खवे, पुग्गलो अप्पत्तो निस्सारणं, तञ्‍चे सङ्घो निस्सारेति – दुन्‍निस्सारितो? इध पन, भिक्खवे, भिक्खु सुद्धो होति अनापत्तिको। तञ्‍चे सङ्घो निस्सारेति – दुन्‍निस्सारितो। अयं वुच्‍चति, भिक्खवे, पुग्गलो अप्पत्तो निस्सारणं, तञ्‍चे सङ्घो निस्सारेति – दुन्‍निस्सारितो।

कतमो च, भिक्खवे, पुग्गलो अप्पत्तो निस्सारणं, तञ्‍चे सङ्घो निस्सारेति – सुनिस्सारितो? इध पन, भिक्खवे, भिक्खु बालो होति अब्यत्तो आपत्तिबहुलो अनपदानो, गिहिसंसट्ठो विहरति अननुलोमिकेहि गिहिसंसग्गेहि, तञ्‍चे सङ्घो निस्सारेति – सुनिस्सारितो। अयं वुच्‍चति, भिक्खवे, पुग्गलो अप्पत्तो निस्सारणं, तञ्‍चे सङ्घो निस्सारेति – सुनिस्सारितो।

३९६. द्वेमा, भिक्खवे, ओसारणा। अत्थि, भिक्खवे, पुग्गलो अप्पत्तो ओसारणं तञ्‍चे सङ्घो ओसारेति, एकच्‍चो सोसारितो, एकच्‍चो दोसारितो। कतमो च, भिक्खवे, पुग्गलो अप्पत्तो ओसारणं, तञ्‍चे सङ्घो ओसारेति – दोसारितो? पण्डको, भिक्खवे, अप्पत्तो ओसारणं, तञ्‍चे सङ्घो ओसारेति – दोसारितो। थेय्यसंवासको, भिक्खवे, अप्पत्तो ओसारणं, तञ्‍चे सङ्घो ओसारेति – दोसारितो। तित्थियपक्‍कन्तको, भिक्खवे…पे॰… तिरच्छानगतो, भिक्खवे… मातुघातको, भिक्खवे… पितुघातको, भिक्खवे… अरहन्तघातको, भिक्खवे… भिक्खुनिदूसको, भिक्खवे… सङ्घभेदको, भिक्खवे… लोहितुप्पादको, भिक्खवे… उभतोब्यञ्‍जनको, भिक्खवे, अप्पत्तो, ओसारणं, तञ्‍चे सङ्घो ओसारेति – दोसारितो। अयं वुच्‍चति, भिक्खवे, पुग्गलो अप्पत्तो ओसारणं, तञ्‍चे सङ्घो ओसारेति – दोसारितो। इमे वुच्‍चन्ति, भिक्खवे, पुग्गला अप्पत्ता ओसारणं, ते चे सङ्घो ओसारेति – दोसारिता।

कतमो च, भिक्खवे, पुग्गलो अप्पत्तो ओसारणं, तञ्‍चे सङ्घो ओसारेति – सोसारितो? हत्थच्छिन्‍नो, भिक्खवे, अप्पत्तो ओसारणं, तञ्‍चे सङ्घो ओसारेति, सोसारितो। पादच्छिन्‍नो, भिक्खवे…पे॰… हत्थपादच्छिन्‍नो, भिक्खवे… कण्णच्छिन्‍नो, भिक्खवे… नासच्छिन्‍नो, भिक्खवे… कण्णनासच्छिन्‍नो, भिक्खवे… अङ्गुलिच्छिन्‍नो, भिक्खवे… अळच्छिन्‍नो, भिक्खवे… कण्डरच्छिन्‍नो, भिक्खवे… फणहत्थको, भिक्खवे… खुज्‍जो, भिक्खवे… वामनो, भिक्खवे… गलगण्डी, भिक्खवे… लक्खणाहतो, भिक्खवे… कसाहतो, भिक्खवे… लिखितको, भिक्खवे… सीपदिको, भिक्खवे… पापरोगी, भिक्खवे… परिसदूसको, भिक्खवे… काणो, भिक्खवे… कुणी, भिक्खवे… खञ्‍जो, भिक्खवे… पक्खहतो, भिक्खवे… छिन्‍निरियापथो, भिक्खवे… जरादुब्बलो, भिक्खवे… अन्धो, भिक्खवे… मूगो, भिक्खवे… बधिरो, भिक्खवे… अन्धमूगो, भिक्खवे… अन्धबधिरो, भिक्खवे… मूगबधिरो, भिक्खवे… अन्धमूगबधिरो, भिक्खवे, अप्पत्तो ओसारणं, तञ्‍चे सङ्घो ओसारेति – सोसारितो। अयं वुच्‍चति, भिक्खवे, पुग्गलो अप्पत्तो ओसारणं, तञ्‍चे सङ्घो ओसारेति – सोसारितो। इमे वुच्‍चन्ति, भिक्खवे, पुग्गला अप्पत्ता ओसारणं, ते चे सङ्घो ओसारेति – सोसारिता।

द्वेनिस्सारणादिकथा निट्ठिता।

वासभगामभाणवारो निट्ठितो पठमो।

२४०. अधम्मकम्मादिकथा

३९७. इध पन, भिक्खवे, भिक्खुस्स न होति आपत्ति दट्ठब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्ति’’न्ति? सो एवं वदेति – ‘‘नत्थि मे, आवुसो, आपत्ति, यमहं पस्सेय्य’’न्ति। तं सङ्घो आपत्तिया अदस्सने उक्खिपति – अधम्मकम्मं।

इध पन, भिक्खवे, भिक्खुस्स न होति आपत्ति पटिकातब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पटिकरोहि तं आपत्ति’’न्ति। सो एवं वदेति – ‘‘नत्थि मे, आवुसो, आपत्ति, यमयं पटिकरेय्य’’न्ति। तं सङ्घो आपत्तिया अप्पटिकम्मे उक्खिपति – अधम्मकम्मं।

इध पन, भिक्खवे, भिक्खुस्स न होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘पापिका ते, आवुसो, दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो पापिकाय दिट्ठिया अप्पटिनिस्सग्गे उक्खिपति – अधम्मकम्मं।

इध पन, भिक्खवे, भिक्खुस्स न होति आपत्ति दट्ठब्बा, न होति आपत्ति पटिकातब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्ति? पटिकरोहि तं आपत्ति’’न्ति। सो एवं वदेति – ‘‘नत्थि मे, आवुसो, आपत्ति, यमहं पस्सेय्यं। नत्थि मे, आवुसो, आपत्ति, यमहं पटिकरेय्य’’न्ति। तं सङ्घो अदस्सने वा अप्पटिकम्मे वा उक्खिपति – अधम्मकम्मं।

इध पन, भिक्खवे, भिक्खुस्स न होति आपत्ति दट्ठब्बा, न होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्तिं? पापिका ते दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, आपत्ति, यमहं पस्सेय्यं; नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो अदस्सने वा अप्पटिनिस्सग्गे वा उक्खिपति – अधम्मकम्मं।

इध पन, भिक्खवे, भिक्खुस्स न होति आपत्ति पटिकातब्बा, न होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पटिकरोहि तं आपत्तिं; पापिका ते दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, आपत्ति, यमहं पटिकरेय्यं। नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो अप्पटिकम्मे वा अप्पटिनिस्सग्गे वा उक्खिपति – अधम्मकम्मं।

इध पन, भिक्खवे, भिक्खुस्स न होति आपत्ति दट्ठब्बा, न होति आपत्ति पटिकातब्बा, न होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्तिं? पटिकरोहि तं आपत्तिं; पापिका ते दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, आपत्ति, यमहं पस्सेय्यं। नत्थि मे, आवुसो, आपत्ति, यमहं पटिकरेय्यं। नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो अदस्सने वा अप्पटिकम्मे वा अप्पटिनिस्सग्गे वा उक्खिपति – अधम्मकम्मं।

३९८. इध पन, भिक्खवे, भिक्खुस्स होति आपत्ति दट्ठब्बा। तमेनं चोदेति। सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्ति’’न्ति? सो एवं वदेति – ‘‘आमावुसो, पस्सामी’’ति। तं सङ्घो आपत्तिया अदस्सने उक्खिपति – अधम्मकम्मं।

इध पन, भिक्खवे, भिक्खुस्स होति आपत्ति पटिकातब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पटिकरोहि तं आपत्ति’’न्ति। सो एवं वदेति – ‘‘आमावुसो, पटिकरिस्सामी’’ति। तं सङ्घो आपत्तिया अप्पटिकम्मे उक्खिपति – अधम्मकम्मं।

इध पन, भिक्खवे, भिक्खुस्स होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘पापिका ते, आवुसो, दिट्ठि; पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘आमावुसो, पटिनिस्सज्‍जिस्सामी’’ति। तं सङ्घो पापिकाय दिट्ठिया अप्पटिनिस्सग्गे उक्खिपति – अधम्मकम्मं।

इध पन, भिक्खवे, भिक्खुस्स होति आपत्ति दट्ठब्बा, होति आपत्ति पटिकातब्बा…पे॰… होति आपत्ति दट्ठब्बा, होति पापिका दिट्ठि पटिनिस्सज्‍जेता…पे॰… होति आपत्ति पटिकातब्बा, होति पापिका दिट्ठि पटिनिस्सज्‍जेता…पे॰… होति आपत्ति दट्ठब्बा, होति आपत्ति पटिकातब्बा, होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्तिं? पटिकरोहि तं आपत्तिं; पापिका ते दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘आमावुसो, पस्सामि, आम पटिकरिस्सामि, आम पटिनिस्सज्‍जिस्सामी’’ति । तं सङ्घो अदस्सने वा अप्पटिकम्मे वा अप्पटिनिस्सग्गे वा उक्खिपति – अधम्मकम्मं।

३९९. इध पन, भिक्खवे, भिक्खुस्स होति आपत्ति दट्ठब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्ति’’न्ति? सो एवं वदेति – ‘‘नत्थि मे, आवुसो, आपत्ति, यमहं पस्सेय्य’’न्ति। तं सङ्घो आपत्तिया अदस्सने उक्खिपति – धम्मकम्मं।

इध पन, भिक्खवे, भिक्खुस्स होति आपत्ति पटिकातब्बा। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पटिकरोहि तं आपत्ति’’न्ति। सो एवं वदेति – ‘‘नत्थि मे, आवुसो, आपत्ति, यमहं पटिकरेय्य’’न्ति। तं सङ्घो आपत्तिया अप्पटिकम्मे उक्खिपति – धम्मकम्मं।

इध पन, भिक्खवे, भिक्खुस्स होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘पापिका ते, आवुसो, दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो पापिकाय दिट्ठिया अप्पटिनिस्सग्गे उक्खिपति – धम्मकम्मं।

इध पन, भिक्खवे, भिक्खुस्स होति आपत्ति दट्ठब्बा, होति आपत्ति पटिकातब्बा…पे॰…

होति आपत्ति दट्ठब्बा, होति पापिका दिट्ठि पटिनिस्सज्‍जेता…पे॰… होति आपत्ति पटिकातब्बा, होति पापिका दिट्ठि पटिनिस्सज्‍जेता …पे॰… होति आपत्ति दट्ठब्बा, होति आपत्ति पटिकातब्बा, होति पापिका दिट्ठि पटिनिस्सज्‍जेता। तमेनं चोदेति सङ्घो वा सम्बहुला वा एकपुग्गलो वा – ‘‘आपत्तिं त्वं, आवुसो, आपन्‍नो, पस्ससेतं आपत्तिं? पटिकरोहि तं आपत्तिं। पापिका ते दिट्ठि, पटिनिस्सज्‍जेतं पापिकं दिट्ठि’’न्ति। सो एवं वदेति – ‘‘नत्थि मे, आवुसो, आपत्ति, यमहं पस्सेय्यं। नत्थि मे, आवुसो, आपत्ति यमहं पटिकरेय्यं। नत्थि मे, आवुसो, पापिका दिट्ठि, यमहं पटिनिस्सज्‍जेय्य’’न्ति। तं सङ्घो अदस्सने वा अप्पटिकम्मे वा अप्पटिनिस्सग्गे वा उक्खिपति – धम्मकम्मन्ति।

अधम्मकम्मादिकथा निट्ठिता।

२४१. उपालिपुच्छाकथा

४००. अथ खो आयस्मा उपालि येन भगवा तेनुपसङ्कमि, उपसङ्कमित्वा भगवन्तं अभिवादेत्वा एकमन्तं निसीदि। एकमन्तं निसिन्‍नो खो आयस्मा उपालि भगवन्तं एतदवोच – ‘‘यो नु खो, भन्ते, समग्गो सङ्घो सम्मुखाकरणीयं कम्मं असम्मुखा करोति, धम्मकम्मं नु खो तं, भन्ते, विनयकम्म’’न्ति? ‘‘अधम्मकम्मं तं, उपालि, अविनयकम्म’’न्ति। ‘‘यो नु खो, भन्ते, समग्गो सङ्घो पटिपुच्छाकरणीयं कम्मं अप्पटिपुच्छा करोति…पे॰… पटिञ्‍ञायकरणीयं कम्मं अपटिञ्‍ञाय करोति… सतिविनयारहस्स अमूळ्हविनयं देति… अमूळ्हविनयारहस्स तस्सपापियसिकाकम्मं करोति… तस्सपापियसिकाकम्मारहस्स तज्‍जनीयकम्मं करोति… तज्‍जनीयकम्मारहस्स नियस्सकम्मं करोति … नियस्सकम्मारहस्स पब्बाजनीयकम्मं करोति… पब्बाजनीयकम्मारहस्स पटिसारणीयकम्मं करोति… पटिसारणीयकम्मारहस्स उक्खेपनीयकम्मं करोति… उक्खेपनीयकम्मारहस्स परिवासं देति… परिवासारहं मूलाय पटिकस्सति… मूलायपटिकस्सनारहस्स मानत्तं देति… मानत्तारहं अब्भेति… अब्भानारहं उपसम्पादेति, धम्मकम्मं नु खो तं, भन्ते, विनयकम्म’’न्ति? ‘‘अधम्मकम्मं तं, उपालि, अविनयकम्मं’’।

‘‘यो खो, उपालि, समग्गो सङ्घो सम्मुखाकरणीयं कम्मं असम्मुखा करोति, एवं खो, उपालि, अधम्मकम्मं होति अविनयकम्मं, एवञ्‍च पन सङ्घो सातिसारो होति। यो खो, उपालि, समग्गो सङ्घो पटिपुच्छाकरणीयं कम्मं अप्पटिपुच्छा करोति…पे॰… पटिञ्‍ञायकरणीयं कम्मं अपटिञ्‍ञाय करोति… सतिविनयारहस्स अमूळ्हविनयं देति… अमूळ्हविनयारहस्स तस्सपापियसिकाकम्मं करोति… तस्सपापियसिकाकम्मारहस्स तज्‍जनीयकम्मं करोति… तज्‍जनीयकम्मारहस्स नियस्सकम्मं करोति… नियस्सकम्मारहस्स पब्बाजनीयकम्मं करोति… पब्बाजनीयकम्मारहस्स पटिसारणीयकम्मं करोति… पटिसारणीयकम्मारहस्स उक्खेपनीयकम्मं करोति… उक्खेपनीयकम्मारहस्स परिवासं देति… परिवासारहं मूलाय पटिकस्सति… मूलायपटिकस्सनारहस्स मानत्तं देति… मानत्तारहं अब्भेति… अब्भानारहं उपसम्पादेति, एवं खो, उपालि, अधम्मकम्मं होति अविनयकम्मं। एवञ्‍च पन सङ्घो सातिसारो होती’’ति।

४०१. ‘‘यो नु खो, भन्ते, समग्गो सङ्घो सम्मुखाकरणीयं कम्मं सम्मुखा करोति, धम्मकम्मं नु खो तं, भन्ते, विनयकम्म’’न्ति? ‘‘धम्मकम्मं तं, उपालि, विनयकम्म’’न्ति। ‘‘यो नु खो, भन्ते, समग्गो सङ्घो पटिपुच्छाकरणीयं कम्मं पटिपुच्छा करोति…पे॰… पटिञ्‍ञायकरणीयं कम्मं पटिञ्‍ञाय करोति… सतिविनयारहस्स सतिविनयं देति… अमूळ्हविनयारहस्स अमूळ्हविनयं देति… तस्सपापियसिकाकम्मारहस्स तस्सपापियसिकाकम्मं करोति… तज्‍जनीयकम्मारहस्स तज्‍जनीयकम्मं करोति… नियस्सकम्मारहस्स नियस्सकम्मं करोति… पब्बाजनीयकम्मारहस्स पब्बाजनीयकम्मं करोति… पटिसारणीयकम्मारहस्स पटिसारणीयकम्मं करोति… उक्खेपनीयकम्मारहस्स उक्खेपनीयकम्मं करोति… परिवासारहस्स परिवासं देति मूलायपटिकस्सनारहं मूलाय पटिकस्सति… मानत्तारहस्स मानत्तं देति… अब्भानारहं अब्भेति… उपसम्पदारहं उपसम्पादेति, धम्मकम्मं नु खो तं, भन्ते, विनयकम्म’’न्ति? ‘‘धम्मकम्मं तं, उपालि, विनयकम्मं।

‘‘यो खो, उपालि, समग्गो सङ्घो सम्मुखाकरणीयं कम्मं सम्मुखा करोति, एवं खो, उपालि, धम्मकम्मं होति विनयकम्मं। एवञ्‍च पन सङ्घो अनतिसारो होति। यो खो, उपालि, समग्गो सङ्घो पटिपुच्छाकरणीयं कम्मं पटिपुच्छा करोति… पटिञ्‍ञायकरणीयं कम्मं पटिञ्‍ञाय करोति… सतिविनयारहस्स सतिविनयं देति… अमूळ्हविनयारहस्स अमूळ्हविनयं देति… तस्सपापियसिकाकम्मारहस्स तस्सपापियसिकाकम्मं करोति… तज्‍जनीयकम्मारहस्स तज्‍जनीयकम्मं करोति… नियस्सकम्मारहस्स नियस्सकम्मं करोति… पब्बाजनीयकम्मारहस्स पब्बाजनीयकम्मं करोति … पटिसारणीयकम्मारहस्स पटिसारणीयकम्मं करोति… उक्खेपनीयकम्मारहस्स उक्खेपनीयकम्मं करोति… परिवासारहस्स परिवासं देति… मूलायपटिकस्सनारहं मूलाय पटिकस्सति… मानत्तारहस्स मानत्तं देति… अब्भानारहं अब्भेति… उपसम्पदारहं उपसम्पादेति, एवं खो, उपालि, धम्मकम्मं होति विनयकम्मं। एवञ्‍च पन सङ्घो अनतिसारो होती’’ति।

४०२. ‘‘यो नु खो, भन्ते, समग्गो सङ्घो सतिविनयारहस्स अमूळ्हविनयं देति, अमूळ्हविनयारहस्स सतिविनयं देति, धम्मकम्मं नु खो तं, भन्ते, विनयकम्म’’न्ति? ‘‘अधम्मकम्मं तं, उपालि, अविनयकम्म’’न्ति। ‘‘यो नु खो, भन्ते, समग्गो सङ्घो अमूळ्हविनयारहस्स तस्सपापियसिकाकम्मं करोति, तस्सपापियसिकाकम्मारहस्स अमूळ्हविनयं देति…पे॰… तस्सपापियसिकाकम्मारहस्स तज्‍जनीयकम्मं करोति, तज्‍जनीयकम्मारहस्स तस्सपापियसिकाकम्मं करोति… तज्‍जनीयकम्मारहस्स नियस्सकम्मं करोति, नियस्सकम्मारहस्स तज्‍जनीयकम्मं करोति… नियस्सकम्मारहस्स पब्बाजनीयकम्मं करोति, पब्बाजनीयकम्मारहस्स नियस्सकम्मं करोति… पब्बाजनीयकम्मारहस्स पटिसारणीयकम्मं करोति, पटिसारणीयकम्मारहस्स पब्बाजनीयकम्मं करोति… पटिसारणीयकम्मारहस्स उक्खेपनीयकम्मं करोति, उक्खेपनीयकम्मारहस्स पटिसारणीयकम्मं करोति… उक्खेपनीयकम्मारहस्स परिवासं देति, परिवासारहस्स उक्खेपनीयकम्मं करोति… परिवासारहं मूलाय पटिकस्सति, मूलायपटिकस्सनारहस्स परिवासं देति… मूलायपटिकस्सनारहस्स मानत्तं देति, मानत्तारहं मूलाय पटिकस्सति… मानत्तारहं अब्भेति, अब्भानारहस्स मानत्तं देति… अब्भानारहं उपसम्पादेति, उपसम्पदारहं अब्भेति, धम्मकम्मं नु खो तं, भन्ते, विनयकम्म’’न्ति? ‘‘अधम्मकम्मं तं, उपालि, अविनयकम्म’’न्ति।

‘‘यो खो, उपालि, समग्गो सङ्घो सतिविनयारहस्स अमूळ्हविनयं देति, अमूळ्हविनयारहस्स सतिविनयं देति, एवं खो, उपालि, अधम्मकम्मं होति अविनयकम्मं। एवञ्‍च पन सङ्घो सातिसारो होति। यो खो, उपालि, समग्गो सङ्घो अमूळ्हविनयारहस्स तस्सपापियसिकाकम्मं करोति, तस्सपापियसिकाकम्मारहस्स अमूळ्हविनयं देति…पे॰… तस्सपापियसिकाकम्मारहस्स तज्‍जनीयकम्मं करोति, तज्‍जनीयकम्मारहस्स तस्सपापियसिकाकम्मं करोति… तज्‍जनीयकम्मारहस्स नियस्सकम्मं करोति, नियस्सकम्मारहस्स तज्‍जनीयकम्मं करोति… नियस्सकम्मारहस्स पब्बाजनीयकम्मं करोति, पब्बाजनीयकम्मारहस्स नियस्सकम्मं करोति… पब्बाजनीयकम्मारहस्स पटिसारणीयकम्मं करोति, पटिसारणीयकम्मारहस्स पब्बाजनीयकम्मं करोति… पटिसारणीयकम्मारहस्स उक्खेपनीयकम्मं करोति, उक्खेपनीयकम्मारहस्स पटिसारणीयकम्मं करोति… उक्खेपनीयकम्मारहस्स परिवासं देति, परिवासारहस्स उक्खेपनीयकम्मं करोति… परिवासारहं मूलाय पटिकस्सति, मूलायपटिकस्सनारहस्स परिवासं देति… मूलायपटिकस्सनारहस्स मानत्तं देति, मानत्तारहं मूलाय पटिकस्सति – मानत्तारहं अब्भेति, अब्भानारहस्स मानत्तं देति… अब्भानारहं उपसम्पादेति, उपसम्पदारहं अब्भेति, एवं खो, उपालि, अधम्मकम्मं होति अविनयकम्मं। एवञ्‍च पन सङ्घो सातिसारो होती’’ति।

४०३. ‘‘यो नु खो, भन्ते, समग्गो सङ्घो सतिविनयारहस्स सतिविनयं देति, अमूळ्हविनयारहस्स अमूळ्हविनयं देति, धम्मकम्मं नु खो तं, भन्ते, विनयकम्म’’न्ति? ‘‘धम्मकम्मं तं, उपालि, विनयकम्म’’न्ति। ‘‘यो नु खो, भन्ते, समग्गो सङ्घो अमूळ्हविनयारहस्स अमूळ्हविनयं देति…पे॰… तस्सपापियसिकाकम्मारहस्स तस्सपापियसिकाकम्मं करोति…पे॰… तज्‍जनीयकम्मारहस्स तज्‍जनीयकम्मं करोति…पे॰… नियस्सकम्मारहस्स नियस्सकम्मं करोति…पे॰… पब्बाजनीयकम्मारहस्स पब्बाजनीयकम्मं करोति…पे॰… पटिसारणीयकम्मारहस्स पटिसारणीयकम्मं करोति…पे॰… उक्खेपनीयकम्मारहस्स उक्खेपनीयकम्मं करोति…पे॰… परिवासारहस्स परिवासं देति…पे॰… मूलायपटिकस्सनारहं मूलाय पटिकस्सति…पे॰… मानत्तारहस्स मानत्तं देति…पे॰… अब्भानारहं अब्भेति, उपसम्पदारहं उपसम्पादेति, धम्मकम्मं नु खो तं, भन्ते, विनयकम्म’’न्ति? ‘‘धम्मकम्मं तं, उपालि, विनयकम्मं’’।

‘‘यो खो, उपालि, समग्गो सङ्घो सतिविनयारहस्स सतिविनयं देति, अमूळ्हविनयारहस्स अमूळ्हविनयं देति, एवं खो, उपालि, धम्मकम्मं होति विनयकम्मं। एवञ्‍च पन सङ्घो अनतिसारो होति । यो खो, उपालि, समग्गो सङ्घो अमूळ्हविनयारहस्स अमूळ्हविनयं देति …पे॰… तस्सपापियसिकाकम्मारहस्स तस्सपापियसिकाकम्मं करोति…पे॰… तज्‍जनीयकम्मारहस्स तज्‍जनीयकम्मं करोति…पे॰… नियस्सकम्मारहस्स नियस्सकम्मं करोति…पे॰… पब्बाजनीयकम्मारहस्स पब्बाजनीयकम्मं करोति…पे॰… पटिसारणीयकम्मारहस्स पटिसारणीयकम्मं करोति…पे॰… उक्खेपनीयकम्मारहस्स उक्खेपनीयकम्मं करोति…पे॰… परिवासारहस्स परिवासं देति…पे॰… मूलाय पटिकस्सनारहं मूलाय पटिकस्सति…पे॰… मानत्तारहस्स मानत्तं देति…पे॰… अब्भानारहं अब्भेति, उपसम्पदारहं उपसम्पादेति, एवं खो, उपालि, धम्मकम्मं होति विनयकम्मं। एवञ्‍च पन सङ्घो अनतिसारो होती’’ति।

४०४. अथ खो भगवा भिक्खू आमन्तेसि – यो खो, भिक्खवे, समग्गो सङ्घो सतिविनयारहस्स अमूळ्हविनयं देति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होति। यो खो, भिक्खवे, समग्गो सङ्घो सतिविनयारहस्स तस्सपापियसिकाकम्मं करोति…पे॰… सतिविनयारहस्स तज्‍जनीयकम्मं करोति… सतिविनयारहस्स नियस्सकम्मं करोति… सतिविनयारहस्स पब्बाजनीयकम्मं करोति… सतिविनयारहस्स पटिसारणीयकम्मं करोति… सतिविनयारहस्स उक्खेपनीयकम्मं करोति … सतिविनयारहस्स परिवासं देति… सतिविनयारहं मूलाय पटिकस्सति… सतिविनयारहस्स मानत्तं देति… सतिविनयारहं अब्भेति… सतिविनयारहं उपसम्पादेति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होति।

४०५. यो खो, भिक्खवे, समग्गो सङ्घो अमूळ्हविनयारहस्स तस्सपापियसिकाकम्मं करोति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होति। यो खो, भिक्खवे, समग्गो सङ्घो अमूळ्हविनयारहस्स तज्‍जनीयकम्मं करोति…पे॰… अमूळ्हविनयारहस्स नियस्सकम्मं करोति… अमूळ्हविनयारहस्स पब्बाजनीयकम्मं करोति… अमूळ्हविनयारहस्स पटिसारणीयकम्मं करोति… अमूळ्हविनयारहस्स उक्खेपनीयकम्मं करोति… अमूळ्हविनयारहस्स परिवासं देति… अमूळ्हविनयारहं मूलाय पटिकस्सति… अमूळ्हविनयारहस्स मानत्तं देति… अमूळ्हविनयारहं अब्भेति… अमूळ्हविनयारहं उपसम्पादेति… अमूळ्हविनयारहस्स सतिविनयं देति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होति।

४०६. यो खो, भिक्खवे, समग्गो सङ्घो तस्सपापियसिकाकम्मारहस्स तज्‍जनीयकम्मं करोति…पे॰… तज्‍जनीयकम्मारहस्स… नियस्सकम्मारहस्स… पब्बाजनीयकम्मारहस्स… पटिसारणीयकम्मारहस्स… उक्खेपनीयकम्मारहस्स… परिवासारहं… मूलायपटिकस्सनारहस्स… मानत्तारहं… अब्भानारहं… उपसम्पदारहस्स सतिविनयं देति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होति। यो खो, भिक्खवे, समग्गो सङ्घो उपसम्पदारहस्स अमूळ्हविनयं देति…पे॰… उपसम्पदारहस्स तस्सपापियसिकाकम्मं करोति… उपसम्पदारहस्स तज्‍जनीयकम्मं करोति… उपसम्पदारहस्स नियस्सकम्मं करोति… उपसम्पदारहस्स पब्बाजनीयकम्मं करोति… उपसम्पदारहस्स पटिसारणीयकम्मं करोति… उपसम्पदारहस्स उक्खेपनीयकम्मं करोति… उपसम्पदारहस्स परिवासं देति… उपसम्पदारहं मूलाय पटिकस्सति… उपसम्पदारहस्स मानत्तं देति… उपसम्पदारहं अब्भेति, एवं खो, भिक्खवे, अधम्मकम्मं होति अविनयकम्मं। एवञ्‍च पन सङ्घो सातिसारो होतीति।

उपालिपुच्छाकथा निट्ठिता।

उपालिपुच्छाभाणवारो निट्ठितो दुतियो।

२४२. तज्‍जनीयकम्मकथा

४०७. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको कलहकारको विवादकारको भस्सकारको सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति । तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा।

४०८. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको कलहकारको विवादकारको भस्सकारको सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन समग्गेहि। हन्दस्स मयं तज्‍जनीयकम्मं करोमा’ति। ते तस्स तज्‍जनीयकम्मं करोन्ति – अधम्मेन वग्गा।

४०९. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको कलहकारको विवादकारको भस्सकारको सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा।

४१०. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको कलहकारको विवादकारको भस्सकारको सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा।

४११. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको कलहकारको विवादकारको भस्सकारको सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मपतिरूपकेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो अधम्मेन समग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो धम्मेन वग्गेहि। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा।

तज्‍जनीयकम्मकथा निट्ठिता।

२४३. नियस्सकम्मकथा

४१२. इध पन, भिक्खवे, भिक्खु बालो होति अब्यत्तो आपत्तिबहुलो अनपदानो, गिहिसंसट्ठो विहरति अननुलोमिकेहि गिहिसंसग्गेहि । तत्र चे भिक्खूनं एवं होति – ‘‘अयं खो, आवुसो, भिक्खु बालो अब्यत्तो आपत्तिबहुलो अनपदानो, गिहिसंसट्ठो विहरति अननुलोमिकेहि गिहिसंसग्गेहि। हन्दस्स मयं नियस्सकम्मं करोमा’’ति। ते तस्स नियस्सकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन नियस्सकम्मकतो अधम्मेन वग्गेहि। हन्दस्स मयं नियस्सकम्मं करोमा’’ति। ते तस्स नियस्सकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

यथा हेट्ठा, तथा चक्‍कं कातब्बं।

नियस्सकम्मकथा निट्ठिता।

२४४. पब्बाजनीयकम्मकथा

४१३. इध पन, भिक्खवे, भिक्खु कुलदूसको होति पापसमाचारो। तत्र चे भिक्खूनं एवं होति – ‘‘अयं खो, आवुसो, भिक्खु कुलदूसको पापसमाचारो। हन्दस्स मयं पब्बाजनीयकम्मं करोमा’’ति। ते तस्स पब्बाजनीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन पब्बाजनीयकम्मकतो अधम्मेन वग्गेहि। हन्दस्स मयं पब्बाजनीयकम्मं करोमा’’ति। ते तस्स पब्बाजनीयकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं ।

पब्बाजनीयकम्मकता निट्ठिता।

२४५. पटिसारणीयकम्मकथा

४१४. इध पन, भिक्खवे, भिक्खु गिही अक्‍कोसति परिभासति। तत्र चे भिक्खूनं एवं होति – ‘‘अयं खो, आवुसो, भिक्खु गिही अक्‍कोसति परिभासति। हन्दस्स मयं पटिसारणीयकम्मं करोमा’’ति। ते तस्स पटिसारणीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन पटिसारणीयकम्मकतो अधम्मेन वग्गेहि। हन्दस्स मयं पटिसारणीयकम्मं करोमा’’ति। ते तस्स पटिसारणीयकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

पटिसारणीयकम्मकथा निट्ठिता।

२४६. अदस्सने उक्खेपनीयकम्मकथा

४१५. इध पन, भिक्खवे, भिक्खु आपत्तिं आपज्‍जित्वा न इच्छति आपत्तिं पस्सितुं। तत्र चे भिक्खूनं एवं होति – ‘‘अयं खो, आवुसो, भिक्खु आपत्तिं आपज्‍जित्वा न इच्छति आपत्तिं पस्सितुं। हन्दस्स मयं आपत्तिया अदस्सने उक्खेपनीयकम्मं करोमा’’ति। ते तस्स आपत्तिया अदस्सने उक्खेपनीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अदस्सने उक्खेपनीयकम्मकतो अधम्मेन वग्गेहि। हन्दस्स मयं आपत्तिया अदस्सने उक्खेपनीयकम्मं करोमा’’ति। ते तस्स आपत्तिया अदस्सने उक्खेपनीयकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अदस्सने उक्खेपनीयकम्मकथा निट्ठिता।

२४७. अप्पटिकम्मे उक्खेपनीयकम्मकथा

४१६. इध पन, भिक्खवे, भिक्खु आपत्तिं आपज्‍जित्वा न इच्छति आपत्तिं पटिकातुं। तत्र चे भिक्खूनं एवं होति – ‘‘अयं खो, आवुसो, भिक्खु आपत्तिं आपज्‍जित्वा न इच्छति आपत्तिं पटिकातुं। हन्दस्स मयं आपत्तिया अप्पटिकम्मे उक्खेपनीयकम्मं करोमा’’ति । ते तस्स आपत्तिया अप्पटिकम्मे उक्खेपनीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अप्पटिकम्मे उक्खेपनीयकम्मकतो अधम्मेन वग्गेहि। हन्दस्स मयं आपत्तिया अप्पटिकम्मे उक्खेपनीयकम्मं करोमा’’ति। ते तस्स आपत्तिया अप्पटिकम्मे उक्खेपनीयकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अप्पटिकम्मे उक्खेपनीयकम्मकथा निट्ठिता।

२४८. अप्पटिनिस्सग्गे उक्खेपनीयकम्मकथा

४१७. इध पन, भिक्खवे, भिक्खु न इच्छति पापिकं दिट्ठिं पटिनिस्सज्‍जितुं। तत्र चे भिक्खूनं एवं होति – ‘‘अयं खो, आवुसो, भिक्खु न इच्छति पापिकं दिट्ठिं पटिनिस्सज्‍जितुं। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं करोमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं करोन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘अयं खो, आवुसो, भिक्खु सङ्घेन पापिकाय दिट्ठिया अप्पटिनिस्सग्गे उक्खेपनीयकम्मकतो अधम्मेन वग्गेहि। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं करोमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं करोन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अप्पटिनिस्सग्गे उक्खेपनीयकम्मकथा निट्ठिता।

२४९. तज्‍जनीयकम्मपटिप्पस्सद्धिकथा

४१८. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा।

४१९. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा।

४२०. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति । तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा।

४२१. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा।

४२२. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मपतिरूपकेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं अधम्मेन समग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा। सो तम्हापि आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन तज्‍जनीयकम्मं पटिप्पस्सद्धं धम्मेन वग्गेहि। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा।

तज्‍जनीयकम्मपटिप्पस्सद्धिकथा निट्ठिता।

२५०. नियस्सकम्मपटिप्पस्सद्धिकथा

४२३. इध पन, भिक्खवे, भिक्खु सङ्घेन नियस्सकम्मकतो सम्मा वत्तति, लोमं पातेति, नेत्थारं वत्तति, नियस्सस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन नियस्सकम्मकतो सम्मा वत्तति, लोमं पातेति, नेत्थारं वत्तति, नियस्सस्स कम्मस्स पटिप्पस्सद्धिं याचति। हन्दस्स मयं नियस्सकम्मं पटिप्पस्सम्भेमा’’ति। ते तस्स नियस्सकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन नियस्सकम्मं पटिप्पस्सद्धं अधम्मेन वग्गेहि। हन्दस्स मयं नियस्सकम्मं पटिप्पस्सम्भेमा’’ति। ते तस्स नियस्सकम्मं पटिप्पस्सम्भेन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

नियस्सकम्मपटिप्पस्सद्धिकथा निट्ठिता।

२५१. पब्बाजनीयकम्मपटिप्पस्सद्धिकथा

४२४. इध पन, भिक्खवे, भिक्खु सङ्घेन पब्बाजनीयकम्मकतो सम्मा वत्तति, लोमं पातेति, नेत्थारं वत्तति, पब्बाजनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पब्बाजनीयकम्मकतो सम्मा वत्तति, लोमं पातेति, नेत्थारं वत्तति, पब्बाजनीयस्स कम्मस्स पटिप्पस्सद्धिं याचति। हन्दस्स मयं पब्बाजनीयकम्मं पटिप्पस्सम्भेमा’’ति। ते तस्स पब्बाजनीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन पब्बाजनीयकम्मं पटिप्पस्सद्धं अधम्मेन वग्गेहि। हन्दस्स मयं पब्बाजनीयकम्मं पटिप्पस्सम्भेमा’’ति। ते तस्स पब्बाजनीयकम्मं पटिप्पस्सम्भेन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

पब्बाजनीयकम्मपटिप्पस्सद्धिकथा निट्ठिता।

२५२. पटिसारणीयकम्मपटिप्पस्सद्धिकथा

४२५. इध पन, भिक्खवे, भिक्खु सङ्घेन पटिसारणीयकम्मकतो सम्मा वत्तति, लोमं पातेति, नेत्थारं वत्तति, पटिसारणीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पटिसारणीयकम्मकतो सम्मा वत्तति, लोमं पातेति, नेत्थारं वत्तति, पटिसारणीयस्स कम्मस्स पटिप्पस्सद्धिं याचति। हन्दस्स मयं पटिसारणीयकम्मं पटिप्पस्सम्भेमा’’ति। ते तस्स पटिसारणीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन पटिसारणीयकम्मं पटिप्पस्सद्धं अधम्मेन वग्गेहि। हन्दस्स मयं पटिसारणीयकम्मं पटिप्पस्सम्भेमा’’ति। ते तस्स पटिसारणीयकम्मं पटिप्पस्सम्भेन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

पटिसारणीयकम्मपटिप्पस्सद्धिकथा निट्ठिता।

२५३. अदस्सने उक्खेपनीयकम्मपटिप्पस्सद्धिकथा

४२६. इध पन, भिक्खवे, भिक्खु सङ्घेन आपत्तिया अदस्सने उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अदस्सने उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अदस्सने उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अदस्सने उक्खेपनीयस्स कम्मस्स पटिप्पस्सद्धिं याचति। हन्दस्स मयं आपत्तिया अदस्सने उक्खेपनीयकम्मं पटिप्पस्सम्भेमा’’ति। ते तस्स आपत्तिया अदस्सने उक्खेपनीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन आपत्तिया अदस्सने उक्खेपनीयकम्मं पटिप्पस्सद्धं अधम्मेन वग्गेहि। हन्दस्स मयं आपत्तिया अदस्सने उक्खेपनीयकम्मं पटिप्पस्सम्भेमा’’ति। ते तस्स आपत्तिया अदस्सने उक्खेपनीयकम्मं पटिप्पस्सम्भेन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अदस्सने उक्खेपनीयकम्मपटिप्पस्सद्धिकथा निट्ठिता।

२५४. अप्पटिकम्मे उक्खेपनीयकम्मपटिप्पस्सद्धिकथा

४२७. इध पन, भिक्खवे, भिक्खु सङ्घेन आपत्तिया अप्पटिकम्मे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अप्पटिकम्मे उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अप्पटिकम्मे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अप्पटिकम्मे उक्खेपनीयस्स कम्मस्स पटिप्पस्सद्धिं याचति। हन्दस्स मयं आपत्तिया अप्पटिकम्मे उक्खेपनीयकम्मं पटिप्पस्सम्भेमा’’ति। ते तस्स आपत्तिया अप्पटिकम्मे उक्खेपनीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन आपत्तिया अप्पटिकम्मे उक्खेपनीयकम्मं पटिप्पस्सद्धं – अधम्मेन वग्गेहि। हन्दस्स मयं आपत्तिया अप्पटिकम्मे उक्खेपनीयकम्मं पटिप्पस्सम्भेमा’’ति। ते तस्स आपत्तिया अप्पटिकम्मे उक्खेपनीयकम्मं पटिप्पस्सम्भेन्ति – अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अप्पटिकम्मे उक्खेपनीयकम्मपटिप्पस्सद्धिकथा निट्ठिता।

२५५. अप्पटिनिस्सग्गे उक्खेपनीयकम्मपटिप्पस्सद्धिकथा

४२८. इध पन, भिक्खवे, भिक्खु सङ्घेन पापिकाय दिट्ठिया अप्पटिनिस्सग्गे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, पापिकाय दिट्ठिया अप्पटिनिस्सग्गे उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पापिकाय दिट्ठिया अप्पटिनिस्सग्गे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, पापिकाय दिट्ठिया अप्पटिनिस्सग्गे उक्खेपनीयस्स कम्मस्स पटिप्पस्सद्धिं याचति। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेन्ति – अधम्मेन वग्गा। सो तम्हा आवासा अञ्‍ञं आवासं गच्छति। तत्थपि भिक्खूनं एवं होति – ‘‘इमस्स खो, आवुसो, भिक्खुनो सङ्घेन पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सद्धं – अधम्मेन वग्गेहि। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेन्ति… अधम्मेन समग्गा…पे॰… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा…पे॰…।

चक्‍कं कातब्बं।

अप्पटिनिस्सग्गे उक्खेपनीयकम्मपटिप्पस्सद्धिकथा निट्ठिता।

२५६. तज्‍जनीयकम्मविवादकथा

४२९. इध पन, भिक्खवे, भिक्खु भण्डनकारको होति कलहकारको विवादकारको भस्सकारको सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको…पे॰… सङ्घे अधिकरणकारको। हन्दस्स मयं तज्‍जनीयकम्मं करोमा’’ति । ते तस्स तज्‍जनीयकम्मं करोन्ति – अधम्मेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘अधम्मेन वग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४३०. इध पन, भिक्खवे, भिक्खु भण्डनकारको होति…पे॰… सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको…पे॰… सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – अधम्मेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘अधम्मेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४३१. इध पन, भिक्खवे, भिक्खु भण्डनकारको होति…पे॰… सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको…पे॰… सङ्घे अधिकरणकारको हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मेन वग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४३२. इध पन, भिक्खवे, भिक्खु भण्डनकारको होति…पे॰… सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको…पे॰… सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४३३. इध पन, भिक्खवे, भिक्खु भण्डनकारको होति…पे॰… सङ्घे अधिकरणकारको। तत्र चे भिक्खूनं एवं होति – ‘‘अयं खो, आवुसो, भिक्खु भण्डनकारको होति…पे॰… सङ्घे अधिकरणकारको। हन्दस्स मयं तज्‍जनीयकम्मं करोमा’’ति। ते तस्स तज्‍जनीयकम्मं करोन्ति – धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

तज्‍जनीयकम्मविवादकथा निट्ठिता।

२५७. नियस्सकम्मविवादकथा

४३४. इध पन, भिक्खवे, भिक्खु बालो होति अब्यत्तो आपत्तिबहुलो अनपदानो, गिहिसंसट्ठो विहरति अननुलोमिकेहि गिहिसंसग्गेहि। तत्र चे भिक्खूनं एवं होति – ‘‘अयं खो, आवुसो, भिक्खु बालो अब्यत्तो आपत्तिबहुलो अनपदानो, गिहिसंसट्ठो विहरति अननुलोमिकेहि गिहिसंसग्गेहि। हन्दस्स मयं नियस्सकम्मं करोमा’’ति। ते तस्स नियस्सकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

नियस्सकम्मविवादकथा निट्ठिता।

२५८. पब्बाजनीयकम्मविवादकथा

४३५. इध पन, भिक्खवे, भिक्खु कुलदूसको होति पापसमाचारो। तत्र चे भिक्खूनं एवं होति – ‘‘अयं खो, आवुसो, भिक्खु कुलदूसको पापसमाचारो। हन्दस्स मयं पब्बाजनीयकम्मं करोमा’’ति। ते तस्स पब्बाजनीयकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

पब्बाजनीयकम्मविवादकथा निट्ठिता।

२५९. पटिसारणीयकम्मविवादकथा

४३६. इध पन, भिक्खवे, भिक्खु गिही अक्‍कोसति परिभासति। तत्र चे भिक्खूनं एवं होति – ‘‘अयं खो, आवुसो, भिक्खु गिही अक्‍कोसति परिभासति। हन्दस्स मयं पटिसारणीयकम्मं करोमा’’ति। ते तस्स पटिसारणीयकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

पटिसारणीयकम्मविवादकथा निट्ठिता।

२६०. अदस्सने उक्खेपनीयकम्मविवादकथा

४३७. इध पन, भिक्खवे, भिक्खु आपत्तिं आपज्‍जित्वा न इच्छति आपत्तिं पस्सितुं। तत्र चे भिक्खूनं एवं होति – ‘‘अयं खो, आवुसो, भिक्खु आपत्तिं आपज्‍जित्वा न इच्छति आपत्तिं पस्सितुं। हन्दस्स मयं आपत्तिया अदस्सने उक्खेपनीयकम्मं करोमा’’ति। ते तस्स आपत्तिया अदस्सने उक्खेपनीयकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

अदस्सने उक्खेपनीयकम्मविवादकथा निट्ठिता।

२६१. अप्पटिकम्मे उक्खेपनीयकम्मविवादकथा

४३८. इध पन, भिक्खवे, भिक्खु आपत्तिं आपज्‍जित्वा न इच्छति आपत्तिं पटिकातुं। तत्र चे भिक्खूनं एवं होति – ‘‘अयं खो, आवुसो, भिक्खु आपत्तिं आपज्‍जित्वा न इच्छति आपत्तिं पटिकातुं। हन्दस्स मयं आपत्तिया अप्पटिकम्मे उक्खेपनीयकम्मं करोमा’’ति। ते तस्स आपत्तिया अप्पटिकम्मे उक्खेपनीयकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति; ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

अप्पटिकम्मे उक्खेपनीयकम्मविवादकथा निट्ठिता।

२६२. अप्पटिनिस्सग्गे उक्खेपनीयकम्मविवादकथा

४३९. इध पन, भिक्खवे, भिक्खु न इच्छति पापिकं दिट्ठिं पटिनिस्सज्‍जितुं। तत्र चे भिक्खूनं एवं होति – ‘‘अयं खो, आवुसो, भिक्खु न इच्छति पापिकं दिट्ठिं पटिनिस्सज्‍जितुं। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं करोमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं करोन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमे पञ्‍च वारा संखित्ता।

अप्पटिनिस्सग्गे उक्खेपनीयकम्मविवादकथा निट्ठिता।

२६३. तज्‍जनीयकम्मपटिप्पस्सद्धिकथा

४४०. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘अधम्मेन वग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४४१. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – अधम्मेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘अधम्मेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४४२. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मेन वग्गकम्म’’न्ति ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४४३. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन वग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन वग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

४४४. इध पन, भिक्खवे, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन तज्‍जनीयकम्मकतो सम्मा वत्तति, लोमं पातेति, नेत्थारं वत्तति, तज्‍जनीयस्स कम्मस्स पटिप्पस्सद्धिं याचति। हन्दस्स मयं तज्‍जनीयकम्मं पटिप्पस्सम्भेमा’’ति। ते तस्स तज्‍जनीयकम्मं पटिप्पस्सम्भेन्ति – धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो।

तज्‍जनीयकम्मपटिप्पस्सद्धिकथा निट्ठिता।

२६४. नियस्सकम्मपटिप्पस्सद्धिकथा

४४५. इध पन, भिक्खवे, भिक्खु सङ्घेन नियस्सकम्मकतो सम्मा वत्तति, लोमं पातेति, नेत्थारं वत्तति, नियस्सस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन नियस्सकम्मकतो सम्मा वत्तति, लोमं पातेति, नेत्थारं वत्तति, नियस्सस्स कम्मस्स पटिप्पस्सद्धिं याचति। हन्दस्स मयं नियस्सकम्मं पटिप्पस्सम्भेमा’’ति। ते तस्स नियस्सकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे , ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमेपि [इमे (सी॰ स्या॰ एवमुपरिपि)] पञ्‍च वारा संखित्ता।

नियस्सकम्मपटिप्पस्सद्धिकथा निट्ठिता।

२६५. पब्बाजनीयकम्मपटिप्पस्सद्धिकथा

४४६. इध पन, भिक्खवे, भिक्खु सङ्घेन पब्बाजनीयकम्मकतो सम्मा वत्तति, लोमं पातेति, नेत्थारं वत्तति, पब्बाजनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पब्बाजनीयकम्मकतो सम्मा वत्तति, लोमं पातेति, नेत्थारं वत्तति, पब्बाजनीयस्स कम्मस्स पटिप्पस्सद्धिं याचति। हन्दस्स मयं पब्बाजनीयकम्मं पटिप्पस्सम्भेमा’’ति। ते तस्स पब्बाजनीयकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमेपि पञ्‍च वारा संखित्ता।

पब्बाजनीयकम्मपटिप्पस्सद्धिकथा निट्ठिता।

२६६. पटिसारणीयकम्मपटिप्पस्सद्धिकथा

४४७. इध पन, भिक्खवे, भिक्खु सङ्घेन पटिसारणीयकम्मकतो सम्मा वत्तति, लोमं पातेति, नेत्थारं वत्तति, पटिसारणीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पटिसारणीयकम्मकतो सम्मा वत्तति, लोमं पातेति, नेत्थारं वत्तति, पटिसारणीयस्स कम्मस्स पटिप्पस्सद्धिं याचति। हन्दस्स मयं पटिसारणीयकम्मं पटिप्पस्सम्भेमा’’ति। ते तस्स पटिसारणीयकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति। इमे तत्थ भिक्खू धम्मवादिनो। इमेपि पञ्‍च वारा संखित्ता।

पटिसारणीयकम्मपटिप्पस्सद्धिकथा निट्ठिता।

२६७. अदस्सने उक्खेपनीयकम्मपटिप्पस्सद्धिकथा

४४८. इध पन, भिक्खवे, भिक्खु सङ्घेन आपत्तिया अदस्सने उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अदस्सने उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अदस्सने उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अदस्सने उक्खेपनीयस्स कम्मस्स पटिप्पस्सद्धिं याचति। हन्दस्स मयं आपत्तिया अदस्सने उक्खेपनीयकम्मं पटिप्पस्सम्भेमा’’ति। ते तस्स आपत्तिया अदस्सने उक्खेपनीयकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमेपि पञ्‍च वारा संखित्ता।

अदस्सने उक्खेपनीयकम्मपटिप्पस्सद्धिकथा निट्ठिता।

२६८. अप्पटिकम्मे उक्खेपनीयकम्मपटिप्पस्सद्धिकथा

४४९. इध पन, भिक्खवे, भिक्खु सङ्घेन आपत्तिया अप्पटिकम्मे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अप्पटिकम्मे उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन आपत्तिया अप्पटिकम्मे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, आपत्तिया अप्पटिकम्मे उक्खेपनीयस्स कम्मस्स पटिप्पस्सद्धिं याचति। हन्दस्स मयं आपत्तिया अप्पटिकम्मे उक्खेपनीयकम्मं पटिप्पस्सम्भेमा’’ति। ते तस्स आपत्तिया अप्पटिकम्मे उक्खेपनीयकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमेपि पञ्‍च वारा संखित्ता।

अप्पटिकम्मे उक्खेपनीयकम्मपटिप्पस्सद्धिकथा निट्ठिता।

२६९. अप्पटिनिस्सग्गे उक्खेपनीयकम्मपटिप्पस्सद्धिकथा

४५०. इध पन, भिक्खवे, भिक्खु सङ्घेन पापिकाय दिट्ठिया अप्पटिनिस्सग्गे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, पापिकाय दिट्ठिया अप्पटिनिस्सग्गे उक्खेपनीयस्स कम्मस्स पटिप्पस्सद्धिं याचति। तत्र चे भिक्खूनं एवं होति – ‘‘अयं खो, आवुसो, भिक्खु सङ्घेन पापिकाय दिट्ठिया अप्पटिनिस्सग्गे उक्खेपनीयकम्मकतो सम्मा वत्तति, लोमं पातेति, नेत्थारं वत्तति, पापिकाय दिट्ठिया अप्पटिनिस्सग्गे उक्खेपनीयस्स कम्मस्स पटिप्पस्सद्धिं याचति। हन्दस्स मयं पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेमा’’ति। ते तस्स पापिकाय दिट्ठिया अप्पटिनिस्सग्गे उक्खेपनीयकम्मं पटिप्पस्सम्भेन्ति – अधम्मेन वग्गा…पे॰… अधम्मेन समग्गा… धम्मेन वग्गा… धम्मपतिरूपकेन वग्गा… धम्मपतिरूपकेन समग्गा। तत्रट्ठो सङ्घो विवदति – ‘‘अधम्मेन वग्गकम्मं, अधम्मेन समग्गकम्मं, धम्मेन वग्गकम्मं, धम्मपतिरूपकेन वग्गकम्मं, धम्मपतिरूपकेन समग्गकम्मं, अकतं कम्मं दुक्‍कटं कम्मं पुन कातब्बं कम्म’’न्ति। तत्र, भिक्खवे, ये ते भिक्खू एवमाहंसु – ‘‘धम्मपतिरूपकेन समग्गकम्म’’न्ति, ये च ते भिक्खू एवमाहंसु – ‘‘अकतं कम्मं दुक्‍कटं कम्मं पुन कातब्बं कम्म’’न्ति, इमे तत्थ भिक्खू धम्मवादिनो। इमेपि पञ्‍च वारा संखित्ता।

अप्पटिनिस्सग्गे उक्खेपनीयकम्मपटिप्पस्सद्धिकथा निट्ठिता।

चम्पेय्यक्खन्धको नवमो।

२७०. तस्सुद्दानं

चम्पायं भगवा आसि, वत्थु वासभगामके।

आगन्तुकानमुस्सुक्‍कं, अकासि इच्छितब्बके [इच्छितब्बको (क॰)]॥

पकतञ्‍ञुनोति ञत्वा, उस्सुक्‍कं न करी तदा।

उक्खित्तो न करोतीति, सागमा जिनसन्तिके॥

अधम्मेन वग्गकम्मं, समग्गं अधम्मेन च।

धम्मेन वग्गकम्मञ्‍च, पतिरूपकेन वग्गिकं॥

पतिरूपकेन समग्गं, एको उक्खिपतेककं।

एको च द्वे सम्बहुले, सङ्घं उक्खिपतेकको॥

दुवेपि सम्बहुलापि, सङ्घो सङ्घञ्‍च उक्खिपि।

सब्बञ्‍ञुपवरो सुत्वा, अधम्मन्ति पटिक्खिपि॥

ञत्तिविपन्‍नं यं कम्मं, सम्पन्‍नं अनुसावनं।

अनुस्सावनविपन्‍नं, सम्पन्‍नं ञत्तिया च यं॥

उभयेन विपन्‍नञ्‍च, अञ्‍ञत्र धम्ममेव च।

विनया सत्थु पटिकुट्ठं, कुप्पं अट्ठानारहिकं॥

अधम्मवग्गं समग्गं, धम्म पतिरूपानि ये दुवे।

धम्मेनेव च सामग्गिं, अनुञ्‍ञासि तथागतो॥

चतुवग्गो पञ्‍चवग्गो, दसवग्गो च वीसति।

परोवीसतिवग्गो च [अतिरेकवीसतिवग्गो (स्या॰)], सङ्घो पञ्‍चविधो तथा॥

ठपेत्वा उपसम्पदं, यञ्‍च कम्मं पवारणं।

अब्भानकम्मेन सह, चतुवग्गेहि कम्मिको॥

दुवे कम्मे ठपेत्वान, मज्झदेसूपसम्पदं।

अब्भानं पञ्‍चवग्गिको, सब्बकम्मेसु कम्मिको॥

अब्भानेकं ठपेत्वान, ये भिक्खू दसवग्गिका।

सब्बकम्मकरो सङ्घो, वीसो सब्बत्थ कम्मिको॥

भिक्खुनी सिक्खमाना, च सामणेरो सामणेरी।

पच्‍चक्खातन्तिमवत्थू, उक्खित्तापत्तिदस्सने॥

अप्पटिकम्मे दिट्ठिया, पण्डको थेय्यसंवासकं।

तित्थिया तिरच्छानगतं, मातु पितु च घातकं॥

अरहं भिक्खुनीदूसि, भेदकं लोहितुप्पादं।

ब्यञ्‍जनं नानासंवासं, नानासीमाय इद्धिया॥

यस्स सङ्घो करे कम्मं, होन्तेते चतुवीसति।

सम्बुद्धेन पटिक्खित्ता, न हेते गणपूरका॥

पारिवासिकचतुत्थो, परिवासं ददेय्य वा।

मूला मानत्तमब्भेय्य, अकम्मं न च करणं॥

मूला अरहमानत्ता, अब्भानारहमेव च।

न कम्मकारका पञ्‍च, सम्बुद्धेन पकासिता॥

भिक्खुनी सिक्खमाना च, सामणेरो सामणेरिका।

पच्‍चक्खन्तिमउम्मत्ता, खित्तावेदनदस्सने॥

अप्पटिकम्मे दिट्ठिया, पण्डकापि च ब्यञ्‍जना [इतो परं स्याममूले दियड्ढगाथाहि अभब्बपुग्गला समत्तं दस्सिता]।

नानासंवासका सीमा, वेहासं यस्स कम्म च॥

अट्ठारसन्‍नमेतेसं, पटिक्‍कोसं न रुहति।

भिक्खुस्स पकतत्तस्स, रुहति पटिक्‍कोसना॥

सुद्धस्स दुन्‍निसारितो, बालो हि सुनिस्सारितो।

पण्डको थेय्यसंवासो, पक्‍कन्तो तिरच्छानगतो॥

मातु पितु अरहन्त, दूसको सङ्घभेदको।

लोहितुप्पादको चेव, उभतोब्यञ्‍जनो च यो॥

एकादसन्‍नं एतेसं, ओसारणं न युज्‍जति।

हत्थपादं तदुभयं, कण्णनासं तदूभयं॥

अङ्गुलि अळकण्डरं, फणं खुज्‍जो च वामनो।

गण्डी लक्खणकसा, च लिखितको च सीपदी॥

पापा परिसकाणो च, कुणी खञ्‍जो हतोपि च।

इरियापथदुब्बलो, अन्धो मूगो च बधिरो॥

अन्धमूगन्धबधिरो मूगबधिरमेव च।

अन्धमूगबधिरो च, द्वत्तिंसेते अनूनका॥

तेसं ओसारणं होति, सम्बुद्धेन पकासितं।

दट्ठब्बा पटिकातब्बा, निस्सज्‍जेता न विज्‍जति॥

तस्स उक्खेपना कम्मा, सत्त होन्ति अधम्मिका।

आपन्‍नं अनुवत्तन्तं, सत्त तेपि अधम्मिका॥

आपन्‍नं नानुवत्तन्तं, सत्त कम्मा सुधम्मिका।

सम्मुखा पटिपुच्छा च, पटिञ्‍ञाय च कारणा॥

सति अमूळ्हपापिका, तज्‍जनीनियस्सेन च।

पब्बाजनीय पटिसारो, उक्खेपपरिवास च॥

मूला मानत्तअब्भाना, तथेव उपसम्पदा।

अञ्‍ञं करेय्य अञ्‍ञस्स, सोळसेते अधम्मिका॥

तं तं करेय्य तं तस्स, सोळसेते सुधम्मिका।

पच्‍चारोपेय्य अञ्‍ञञ्‍ञं, सोळसेते अधम्मिका॥

द्वे द्वे तम्मूलकं तस्स [द्वे द्वे मूला कता कस्स (स्या॰), दोदोतमूलकन्तस्स (क॰)], तेपि सोळस धम्मिका।

एकेकमूलकं चक्‍कं, ‘‘अधम्म’’न्ति जिनोब्र्वि॥

अकासि तज्‍जनीयं कम्मं, सङ्घो भण्डनकारको।

अधम्मेन वग्गकम्मं, अञ्‍ञं आवासं गच्छि सो॥

तत्थाधम्मेन समग्गा, तस्स तज्‍जनीयं करुं।

अञ्‍ञत्थ वग्गाधम्मेन, तस्स तज्‍जनीयं करुं॥

पतिरूपेन वग्गापि, समग्गापि तथा करुं।

अधम्मेन समग्गा च, धम्मेन वग्गमेव च॥

पतिरूपकेन वग्गा च, समग्गा च इमे पदा।

एकेकमूलकं कत्वा, चक्‍कं बन्धे विचक्खणो॥

बाला ब्यत्तस्स नियस्सं, पब्बाजे कुलदूसकं।

पटिसारणीयं कम्मं, करे अक्‍कोसकस्स च॥

अदस्सनाप्पटिकम्मे, यो च दिट्ठिं न निस्सज्‍जे।

तेसं उक्खेपनीयकम्मं, सत्थवाहेन भासितं॥

उपरि नयकम्मानं [उपविनयकम्मानं (स्या॰), उक्खेपनीयकम्मानं (क॰)] पञ्‍ञो तज्‍जनीयं नये।

तेसंयेव अनुलोमं, सम्मा वत्तति याचिते [याचति (स्या॰), याचितो (सी॰)]॥

पस्सद्धि तेसं कम्मानं, हेट्ठा कम्मनयेन च।

तस्मिं तस्मिं तु कम्मेसु, तत्रट्ठो च विवदति॥

अकतं दुक्‍कटञ्‍चेव, पुनकातब्बकन्ति च।

कम्मे पस्सद्धिया चापि, ते भिक्खू धम्मवादिनो॥

विपत्तिब्याधिते दिस्वा, कम्मप्पत्ते महामुनि।

पटिप्पस्सद्धिमक्खासि, सल्‍लकत्तोव ओसधन्ति॥

इमम्हि खन्धके वत्थूनि छत्तिंसाति।

चम्पेय्यक्खन्धको निट्ठितो।